
<סדר היום:>
1. <פרק ח' כולו (מסים), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות 2017 ו-2018), התשע"ז סעיפים 89(5) ו- 91 (מיסוי הימורים, הגרלות ופרסים)(מ/2016)
>

<חברי הוועדה:> 
מכלוף מיקי זוהר – מ"מ היו"ר
איתן ברושי
גטאס באסל 
יצחק וקנין
אחמד טיבי 
אלי כהן 

מיקי לוי
רחל עזריה
רועי פולקמן
חברי הכנסת:
מרב מיכאלי
יואל רזבוזוב

<מוזמנים:> 
שרת התרבות והספורט מירי רגב
	שי באב"ד
	–
	מנכ"ל משרד האוצר

	רונית כהן
	–
	מנהלת תחום קופות גמל, רשות המסים, משרד האוצר

	איתי טמקין
	–
	אגף התקציבים, משרד האוצר

	נירית איבי
	–
	יועצת למנכ''ל, משרד האוצר

	יוסי שרעבי
	–
	מנכ"ל משרד התרבות והספורט, משרד התרבות והספורט

	עודד טירה
	–
	ראש המועצה הלאומית לספורט, משרד התרבות והספורט

	הדס פרבר
	–
	יועמ"ש, משרד התרבות והספורט

	–
	עורך דין, המועצה להסדר ההימורים בספורט

	דוד מלכא
	–
	סגן ראש מינהל הספורט, משרד התרבות והספורט

	חיים ביבס

	יושב ראש מרכז השלטון המקומי

	גדי ירקוני
	–
	ראש מועצה אזורית אשכול, מועצה אזורית אשכול

	בני ביטון
	–
	ראש העיר, עיריית דימונה

	שועאע מנסור מסארוה

	ראש עיריית טייבה

	אבירם דהרי
	–
	ראש עיריית קרית גת

	סוהיל דיאב
	–
	ראש עיריית טמרה

	יוסי פילוס
	–
	יושב ראש, המועצה להסדר ההימורים בספורט

	איציק לארי
	–
	מנכ"ל, המועצה להסדר ההימורים בספורט

	אהרון יונה
	–
	סמנכ"ל תפעול, המועצה להסדר ההימורים בספורט

	איילת דרורי
	–
	סמנכ"ל כספים, המועצה להסדר ההימורים בספורט

	נטע ריבקין
	–
	יו"ר ועדת הספורטאים, הוועד האולימפי

	אנסטסיה גלושקוב
	–
	חברת ועדת הספורטאים, הוועד האולימפי

	יורם ארנשטיין
	–
	מזכיר כבוד, הוועד האולימפי

	שמעון מזרחי
	–
	יו"ר קבוצת הכדורסל מכבי תל אביב, איגוד הכדורסל

	שמואל פרנקל
	–
	יושב ראש מנהלת הליגה

	יעל ארד
	–
	חברת הנהלת הועד האולימפי

	אורן סמדג'ה
	–
	מאמן נבחרת ישראל בג'ודו

	דני בן אבו
	–
	יו"ר איגוד הנכים, הוועד הפראלימפי

	מיכל כפרי
	–
	יו"ר אתנה

	גילי אמיר
	–
	יו"ר איגוד השיט

	אריק קפלן
	–
	נשיא איל"ת, התאחדות ישראלית לספורט תחרותי לא אולימפי


<ייעוץ משפטי: >
שלומית ארליך
<מנהל הוועדה:>
טמיר כהן
<רישום פרלמנטרי:>
ס.ל., חבר המתרגמים
<1. פרק ח' כולו (מסים), מתוך הצעת חוק ההתייעלות הכלכלית (תיקוני חקיקה להשגת יעדי     התקציב לשנות 2017 ו-2018), התשע"ז סעיפים 89(5) ו- 91 (מיסוי הימורים, הגרלות ופרסים)(מ/2016)>
<2. פרק י"א (הגבלת שוק ההימורים), סעיף 171(7) (העברת כספים למדינה), מתוך הצעת חוק   

             ההתייעלות הכלכלית (תיקוני חקיקה להשגת יעדי התקציב לשנות 2017 ו-2018), התשע"ז-2016>
<היו"ר מכלוף מיקי זוהר:>
אנחנו רוצים להתחיל. חברים, במצב הנוכחי, לאור ריבוי המשתתפים והאורחים הרבים שהגיעו לכאן, אם לא יישמר השקט לא נוכל לקיים דיון ראוי ואין לי כוונה היום להיגרר לסדרי משמעת, לכן אני מודיע מראש, כבר בתחילת הדיון, מי שיפריע לדיון יוצא מיד מן האולם, אנחנו לא נהיה סבלניים היום מאחר שיש דיון חשוב ויש הרבה דוברים וגם אנחנו קצרים בזמן. כבר עכשיו אני מבקש ממנהל הוועדה לקבל הארכה כדי שנוכל לקיים את הדיון. 

חברים, מטרת הדיון היום מתמקדת בשני נושאים חשובים, הנושא הראשון זה בכל מה שקשור למיסוי על הרווחים מהימורים. כמו שאתם יודעים, וכל מי שהגיע לכאן גם יודע, אני רוצה שגם הציבור יידע, שישנם במדינת ישראל שני גופים משמעותיים שמהותם היא פעילות של הימורים חוקיים במדינת ישראל, הם הגופים המורשים, שזה הטוטו, וינר והפיס. הגופים הללו מכניסים את הכספים ומוציאים אותם באמצעות כמובן הממשלה ועל פי המדיניות שלה למטרות טובות, למטרות חינוך, תרבות וספורט. כמובן שהשרה כאן שלצדי, מירי רגב, אמונה על המדיניות ועל דרך הוצאת הכספים ואנחנו במדינת ישראל רוצים לשמר ולחזק את הגופים הללו, אין בכלל חולק, כי הגופים הללו בסופו של דבר מיטיבים עם הציבור. 

מצד שני, חשוב לומר, אין למדינת ישראל כל כוונה לעודד הימורים במדינת ישראל, בין אם חוקיים ובין אם לא חוקיים, כמובן על אחת כמה וכמה. המדינה רוצה לצמצם את היקף פעילות ההימורים במדינת ישראל, כי בסופו של דבר כולנו מבינים שהימורים זה לא בהכרח דבר חיובי. מה מטרת הדיון פה היום בעצם? למצוא את הדרך המאוזנת ביותר, הנכונה ביותר, מצד אחד למנוע כמה שיותר הימורים מהציבור כדי לגרום להם פחות להמר, ומצד שני לא לפרק את הספורט בישראל, כי בסופו של דבר אנחנו יודעים שהספורט במדינת ישראל נשען על כספי ההימורים. 
הנושא השני שיעלה כאן לדיון זה הנושא של הכספים של מועצת ההימורים, שהיא גובה כתוצאה מההימורים. היכן הכסף יהיה, האם הוא ישכון במשרד הספורט או האם הוא ישכון במשרד האוצר, זו הסוגיה השנייה. מדובר על, גברתי השרה, חצי מיליארד שקל? 

<שרת התרבות והספורט מירי רגב:>
250 ו-250. 

<היו"ר מכלוף מיקי זוהר:>
כן, לכל שנה, 250 מיליון שקל לשנה, שאלה סכומים משמעותיים שאנחנו רוצים לדעת היטב היכן הם נמצאים ולאן הם גם יגיעו. 

אני באתי נקי לדיון הזה, בלי שום דעה מוקדמת, באתי כדי לשמוע ולהשמיע ומצד שני אני גם רוצה לומר שאני מבין קצת בתחום, מכיר את זה, עסקתי בספורט, הגעתי מהתחום המוניציפלי, כסגן ראש עיריית קרית גת, יודע במה הדברים אמורים, זאת אומרת שגם אם מישהו ינסה במסגרת הדיון למכור לי סיפורים אז הוא לא יכעס אם אני אגדע אותו מיד. עכשיו, כמובן אנחנו נאפשר קודם כל לשרה לומר את דבריה, לשרה מירי רגב שהגיעה לפה - - - 

<באסל גטאס (הרשימה המשותפת):>
מותר, אדוני, לדעת קודם איפה - - - בוקר טוב.

<היו"ר מכלוף מיקי זוהר:>
זו הצעה לסדר? 

<באסל גטאס (הרשימה המשותפת):>
לא, הרב גפני. 
<היו"ר מכלוף מיקי זוהר:>
הרב גפני אינו מנהל את הוועדה הזאת היום, הוא העביר את הסמכויות אליי לניהול הוועדה כולל ההצבעות שלה, מתחילת החוק ועד תום החוק. 

<באסל גטאס (הרשימה המשותפת):>
יש סיבה? מותר לנו לדעת אם - - -

<היו"ר מכלוף מיקי זוהר:>
אני חושב שהסיבה היא בסופו של דבר כי הוא סומך עליי. 

<מרב מיכאלי (המחנה הציוני):>
כולנו סומכות עליך.

<רחל עזריה (כולנו):>
כולם סומכים עליך. 

<היו"ר מכלוף מיקי זוהר:>
אם כולכם סומכים עליי אז אפשר להתחיל את הדיון. 

<רחל עזריה (כולנו):>
בטח, לגמרי. 

<באסל גטאס (הרשימה המשותפת):>
אבל אני שואל ברצינות, הוועדה צריכה לדעת למה היושב ראש שלה לא עומד בראש דיון כזה חשוב. אני מקווה שלא מסיבות בריאות. 

<היו"ר מכלוף מיקי זוהר:>
אז אני אגיד לך. ייתכן, ואני לא רוצה חלילה להחמיא לעצמי יותר מדי, ייתכן שהוא חושב שאני מבין בתחום. 

<מיקי לוי (יש עתיד):>
- - - והמשחק בקובייה, כי הוא לא רצה לשבת פה. 

<באסל גטאס (הרשימה המשותפת):>
אה, הבנתי. זה מסיבות דתיות.
<היו"ר מכלוף מיקי זוהר:>
כן, אבל הוא לא עסוק במשט כלשהו או משהו כזה, זה סיבות אחרות לגמרי.

<באסל גטאס (הרשימה המשותפת):>
זה השאיר לך. 

<היו"ר מכלוף מיקי זוהר:>
זה הוא השאיר לי. טוב. שרת התרבות והספורט מירי רגב, בבקשה. 

<שרת התרבות והספורט מירי רגב:>
האמת היא שהתגעגעתי לאווירה בכנסת. תודה רבה לך, כבוד היושב ראש מיקי זוהר, שכפי שהוא העיד על עצמו, הוא מבין בספורט והוא מקדם מאוד את הסוגיות שקשורות בספורט הישראלי בכנסת ואני רוצה להודות לך על כל עשייתך. תודה לחברי, חיים ביבס, יושב ראש השלטון המקומי שהגעת מוקדם בבוקר להיות איתנו כאן הבוקר, לחברי הכנסת שהגיעו ולראשי הערים שהגיעו מהפריפריה, מהמגזר הערבי ומהמגזר החרדי, להיות שותפים לדיון החשוב הזה שבמהותו הוא פגיעה בספורט הישראלי. אני רוצה להודות ליושבי ראש האיגודים שהגיעו, אני רואה כאן את שמעון מזרחי, את פרנקל, יעל ארד, את אורן סמדג'ה, את עודד טירה כמובן, שהוא לא מהאיגודים, הוא יושב ראש המועצה הלאומי לספורט, שמן הסתם הוא ידבר גם, את יורם אורנשטיין ועוד רבים אחרים שהגיעו לכאן, מעבר כמובן למנכ"ל הטוטו וליושב ראש הטוטו, יוסי, דני בן אבו, יושב ראש הוועד הפראלימפי, יושב ראש איל"ת, שהגיע לכאן, אתנה, מיכל שהגיעה, תודה רבה באמת לכל מי שהגיע, ואם פספסתי פה, הוועד האולימפי, יגאל איננו, אבל הוא שלח את נציגו, את גילי ואת האחרים, וגם יעל נמצאת פה מהוועד האולימפי. 
<אחמד טיבי (הרשימה המשותפת):>
מה עם האוהדים שניצחו בטדי, למשל? 

<שרת התרבות והספורט מירי רגב:>
איפה הם? 

<אחמד טיבי (הרשימה המשותפת):>
אחלה שער.

<שרת התרבות והספורט מירי רגב:>
דווקא ראיתי פה את סכנין. 

<אחמד טיבי (הרשימה המשותפת):>
כן, כן. 

<שרת התרבות והספורט מירי רגב:>
יפה. אתה רואה? אנחנו פה שווים, אתה יודע את זה, בעיקר אתה יודע את זה, אחמד. אז אני רוצה להודות לכל מי שהגיע בשעה לא פשוטה, בשעה תשע בבוקר, לכנסת ישראל. היום זה יום גורלי לספורט הישראלי, זו בין ההחלטות שהן פגיעה לטווח ארוך בספורט הישראלי, לא רק בשנתיים הקרובות, של 2017-2018 - - - 

<היו"ר מכלוף מיקי זוהר:>
אם תתקבלנה. 

<שרת התרבות והספורט מירי רגב:>
אם תתקבלנה ההחלטות הן תהיינה החלטות גורליות והן יום שחור לספורט הישראלי. כידוע לכם הטוטו - - -

<יצחק וקנין (ש"ס):>
יום שחור, אחמד? איפה אתה? 

<אחמד טיבי (הרשימה המשותפת):>
אני פה. 

<יצחק וקנין (ש"ס):>
יום שחור. 

<שרת התרבות והספורט מירי רגב:>
כידוע לכם הטוטו הוא המממן העיקרי של הספורט במדינת ישראל - - -

<מרב מיכאלי (המחנה הציוני):>
שזה אות קלון בזכות עצמו. 

<שרת התרבות והספורט מירי רגב:>
מדינות רבות בעולם - - - 

<היו"ר מכלוף מיקי זוהר:>
שזה מה? 

<מרב מיכאלי (המחנה הציוני):>
אות קלון, שמה שמממן את הספורט בארץ, הדבר היחידי זה הטוטו. 

<שרת התרבות והספורט מירי רגב:>
במדינות רבות הממשלה מממנת את הספורט. יכול להיות שזו טעות, יכול להיות שההחלטות היו צריכות להתקבל אחרת, אנחנו מכירים את בעיות התקציב במדינת ישראל רוויית האתגרים הביטחוניים, הלאומיים והחברתיים. אני לא פותחת דיון כרגע מי אמור לממן את הספורט במדינת ישראל. הלוואי שהאוצר יעשה את זה, שהאוצר יכניס את היד לכיס העמוק, במקום מה? אני לא יודעת, על חשבון מה? לא יודעת, יממן את הספורט במדינת ישראל. כרגע הטוטו הוא המממן של הספורט במדינת ישראל. 

פגיעה בטוטו היא פגיעה בספורט הישראלי. פגיעה בטוטו זה אומר שאין מגרשים, אין מתקנים, אין אולמות, אין פראלימפי ואין אולימפי. יש ספורט לעשירים בלבד. הפריפריה נפגעת, השכונות נפגעות והחלשים נפגעים. מי שלא ייפגע זה לא מרכז הטניס ברמת השרון ולא מרכז הגולף בקיסריה. מי שייפגע זה אותם מתקנים בדימונה, בקרית שמונה, בסכנין, בנצרת, באלעד וכדומה. 

<מרב מיכאלי (המחנה הציוני):>
שהיום ממומנים על ידי אנשים שמכורים להימורים שגרים שם. 

<היו"ר מכלוף מיקי זוהר:>
לא, חברת הכנסת מרב מיכאלי, לא להפריע. 

<שרת התרבות והספורט מירי רגב:>
התחלנו להוביל מהלך יפה לביטול המצ'ינג. משרד ראשון בממשלה שביטל מצ'ינג למגרשים ולאולמות ספורט זה המשרד שלנו, כדי להנגיש את הספורט למגזר הערבי, החרדי ולפריפריה. עשינו מהפכה אמיתית. בעניין הזה שותף שלנו היה שר האוצר ואני שואלת את עצמי מה קרה, מה קרה שפתאום נזכרו לפגוע בספורט הישראלי. כולנו נגד הימורים, שלא תתבלבלו כאן, אם יש כאן אחד בחדר הזה שהוא בעד הימורים, שירים את היד. אף אחד הוא לא בעד הימורים. 

<מרב מיכאלי (המחנה הציוני):>
אז למה לא לבטל אותם? 

<היו"ר מכלוף מיקי זוהר:>
תיכף אני אענה לכם. 

<שרת התרבות והספורט מירי רגב:>
אבל התפקיד שלנו זה קודם כל לטפל בהימורים הבלתי חוקיים, התפקיד שלנו הוא קודם כל לאכוף את ההימורים הבלתי חוקיים. כי אם מישהו חושב שאנחנו נשנה את טבע האדם ואנשים לא יהמרו, אז הוא טועה. הלוואי שיכולנו לבטל את כל ההימורים, החוקיים והבלתי חוקיים. אנחנו יודעים שככל שנצמצם את ההימורים הבלתי חוקיים נגדיל את ההימורים החוקיים. 

<מרב מיכאלי (המחנה הציוני):>
זה שקר. 

<שרת התרבות והספורט מירי רגב:>
הלוזר של הרפורמה של פקידי האוצר הוא הספורט הישראלי, הווינר הוא ויקטור צ'נדלר. צריך שנדע את זה. ויקטור צ'נדלר הוא הווינר של המהפכה הזאת והוא שולח היום פרחים לכל פקידי האוצר, 'תודה לכם שאתם נותנים לנו יותר ויותר כוח להימורים הבלתי חוקיים', כי ההימורים הבלתי חוקיים, לא מטפלים בהם, מטפלים במה שקל ונוח. ואם זה כל כך קל ונוח אז גם לא משתמשים בכסף הזה לשום דבר אחר. אם זה כסף חראם, לא נשתמש בו. אז אי אפשר להגיד אנחנו נגד ואנחנו בעד, אנחנו נגד ואנחנו בעד.

בא אליי שר האוצר, אמר לי 'גברתי השרה, אני מבקש לבטל את מרוצי הסוסים'. אני לא אוהבת את זה, אני לא אוהבת לשנות כללי משחק תוך כדי משחק, יכול להיות שאם הייתי בעבר לא הייתי מוכנה ולא הייתי שמה ידי לעניין הזה, אבל לחצתי איתו יד, אמרתי לו 'נטפל בזה בוועדת הרפורמות ונלך לקראת'. באו ואמרו לי 'אנחנו רוצים את הכספים החונים שלכם', אמרתי אין בעיה, בתנאי אחד, שבכל נקודת זמן שעירייה תגיד לי 'יש לי יכולת לממש מגרש הכסף יעבור', בכל נקודת זמן שאיגוד יגיד לי 'אני יכול להקים אולם עכשיו לאתלטיקה או לג'ודו', יש לנו את הכסף. הלכתי גם על זה והתפשרתי, אבל אני לא אתפשר על הספורט הישראלי, אני לא ארים את היד - - -
<מרב מיכאלי (המחנה הציוני):>
אז תביאי לו כסף מהאוצר, זה התפקיד שלך. 

<שרת התרבות והספורט מירי רגב:>
אני לא ארים את היד - - -

<מרב מיכאלי (המחנה הציוני):>
זה התפקיד שלך, להיאבק בממשלה בשם ה - - - 

<שרת התרבות והספורט מירי רגב:>
טוב, שמענו כבר את השטויות של האופוזיציה, די כבר עכשיו.

<היו"ר מכלוף מיקי זוהר:>
מרב, אני קורא אותך לסדר - - -

<שרת התרבות והספורט מירי רגב:>
שמעתי כבר את השטויות שלכם, בואו נתעסק עכשיו לעניין בספורט הישראלי. 

<מרב מיכאלי (המחנה הציוני):>
זה בדיוק מה שבאנו לעשות. 

<שרת התרבות והספורט מירי רגב:>
מעולה. 

<מרב מיכאלי (המחנה הציוני):>
ואת לא יכולה לעשות את זה בלמסות מס עקיף את האנשים הכי חלשים בחברה הישראלית. 

<היו"ר מכלוף מיקי זוהר:>
חברת הכנסת מרב מיכאלי, אני קורא אותך לסדר בפעם הראשונה. 

<שרת התרבות והספורט מירי רגב:>
ולכן, חבריי, התכנית של האוצר, של פקידי האוצר, זה הכי פחות ספורט ויותר ויותר הימורים. אל תטעו, התכנית של האוצר היא פגיעה בחלשים, בפריפריה ובשכונות ולכן התפקיד שלנו להבהיר חד משמעית פה לחברי הכנסת שאין להצביע בעד מיסוי על הטוטו. מיסוי הטוטו הוא מיסוי הספורט הישראלי, הוא פגיעה בספורט הישראלי, בספורט האולימפי, הפראלימפי פגיעה במצוינות, והכי חשוב, פגיעה בכלי החברתי שנקרא ספורט, כמצמצם פערים חברתיים, כמאפשר שוויון הזדמנויות, כמקרב את הפריפריה למרכז. והגיע הזמן להגיד לפקידי האוצר, את כל החלומות שלכם להביא כסף תעשו במקום אחר, הספורט הישראלי הוא לא פרה חולבת של האוצר ואנחנו לא ניתן פגיעה בספורט הישראלי. 

<באסל גטאס (הרשימה המשותפת):>
אבל את בממשלה. 

<מרב מיכאלי (המחנה הציוני):>
זה נאום אופוזיציוני למשעי. 

<באסל גטאס (הרשימה המשותפת):>
זה נאום אופוזיציה. מה את באה לעשות כאן? תלכי לקואליציה - - -

<היו"ר מכלוף מיקי זוהר:>
אני מבקש, לא להמשיך להעיר הערות ביניים. 

<מרב מיכאלי (המחנה הציוני):>
כאילו גברתי היא לא בעלת המנדט והאחריות לטפל בזה. 

<היו"ר מכלוף מיקי זוהר:>
חברת הכנסת מיכאלי, אני רוצה לומר לך משהו - - -

<באסל גטאס (הרשימה המשותפת):>
אתה רכז הקואליציה בוועדה הזו. 

<היו"ר מכלוף מיקי זוהר:>
וגם לך, חבר הכנסת באסל גטאס, אני רוצה שתקשיבו רגע - - - חברים, אני מבקש שקט, אני רוצה להמשיך את הדיון. אני רוצה לומר כך, ראשית, גברתי השרה, אנחנו אף פעם לא חולקים אחד על השני, דבר אחד אני חייב לחלוק עלייך, השר כחלון רגיש מאוד חברתית, שומר על הפריפריה - - -

<שרת התרבות והספורט מירי רגב:>
לא אמרתי שלא. 

<היו"ר מכלוף מיקי זוהר:>
שומר על האזרחים החלשים ואני חושב שאחת הסיבות שהחוק הזה מובא לכאן היום ובעצם המהות שלו מבחינת השר זה דווקא לשמור על האוכלוסיות החלשות. אבל, וזה אבל גדול וכאן אני רוצה לומר משהו אחר, השר בסופו של דבר מקבל נתונים מאגף התקציבים, לא בהכרח הנתונים שהוא קיבל הם הנתונים המדויקים והנכונים ביותר כי בסופו של דבר גם אגף התקציבים, בשונה מאיתנו, קצת פחות נמצא בשטח. אני מגיע מקרית גת, אני מגיע מהדרום, ואני יודע בדיוק איך החיים נראים כמו שכולם פה מכירים.

נתון חשוב לחברת הכנסת מרב מיכאלי, היקף ההימורים החוקיים במדינת ישראל באזור ה-7 מיליארד שקל - - -

<מרב מיכאלי (המחנה הציוני):>
קרוב ל-10. 

<היו"ר מכלוף מיקי זוהר:>
החוקיים. 10 מיליארד, סליחה. ההיקף של הלא חוקיים חוצה כבר את ה-10 מיליארד שקל. 

<מרב מיכאלי (המחנה הציוני):>
אז אולי כדאי להביא גם את השר לבטחון הפנים. 

<היו"ר מכלוף מיקי זוהר:>
רגע, שנייה רגע. 

<מרב מיכאלי (המחנה הציוני):>
שיעשו את העבודה שלהם באכיפה של מה שאסור במדינת ישראל. 

<היו"ר מכלוף מיקי זוהר:>
שנייה, אני רק רוצה לומר דבר חשוב. היום יש כמעט בכל מקום במדינת ישראל, כמעט בכל מקום במדינת ישראל, מושג כזה שנקרא בט, ויקטור צ'נדלר, כפי שהשרה הציגה. היחסים שם הרבה יותר אטרקטיביים, אין מיסוי ויש שם כסף שחור בהיקפים שאי אפשר אפילו לתאר, שהולכים בסופו של דבר לפשיעה. 

<מרב מיכאלי (המחנה הציוני):>
מאה אחוז, תאכפו, תעשו את העבודה שלכם, אתם ממשלה. 

<היו"ר מכלוף מיקי זוהר:>
אל תהיי קוסמת - - -

<מרב מיכאלי (המחנה הציוני):>
אני לא אהיה קוסמת, יש בשביל זה משטרה, משרד משפטים. זאת העבודה שלכם. 

<היו"ר מכלוף מיקי זוהר:>
גם כיושבת - - - 

<שרת התרבות והספורט מירי רגב:>
היה איזה בוז'י אחד שר הרווחה, טיפל מאוד בחלשים. 

<היו"ר מכלוף מיקי זוהר:>
גם כרכזת האופוזיציה את לא קוסמת. 

<שרת התרבות והספורט מירי רגב:>
עוד לשמוע מהעבודה ומבוז'י המלצות לטפל בחלשים. 

<היו"ר מכלוף מיקי זוהר:>
אנחנו יודעים לעשות את העבודה, אבל יש דברים שגם לטפל בהם צריך להיות ריאליים. לצעוק פה אמירות פופוליסטיות זה קל, אבל יש גם מציאות שאת יודעת שהיא קצת יותר מסובכת. 

<שרת התרבות והספורט מירי רגב:>
בדיוק, הכי קל. העיקר שהם היו שם פעם במשרד הרווחה. 

<איתן ברושי (המחנה הציוני):>
בואו נחזור לספורט.
<היו"ר מכלוף מיקי זוהר:>
אני רוצה לומר כך. תראו, אנחנו צריכים למצוא את האיזון. אני הייתי אומר, אם זה היה תלוי בי, ככל שהכסף הזה שהיה נכנס כתוצאה מהמיסוי הזה, היו אומרים לי שהכסף הזה הולך רק למניעה והסברה, מכיתה ד' עד כיתה י"ב, כדי שאנשים לא יתקרבו להימורים, גם בהיקפים של מאות מיליוני שקלים להסברה, הייתי אומר דיינו, זה דבר נכון, כי צריך לייצר הסברה ולמנוע מהילדים ומהצעירים בכלל להיכנס לתחום הזה של ההימורים. זה נכון, אבל לתת עכשיו איזה שהיא סנקציה שבסופו של דבר המהמר, שהוא כבר מהמר, יחליט במקום להמר בהימור חוקי להמר בהימור לא חוקי, זו בכייה לדורות, זו טעות, זו תקיעת גול עצמי תרתי משמע. 

<מרב מיכאלי (המחנה הציוני):>
אני ביקשתי רשות דיבור ואני אסביר לך על זה - - - 

<היו"ר מכלוף מיקי זוהר:>
וזו הסוגיה. ואת תקבלי זכות דיבור ואת תאמרי את זה. 

<מרב מיכאלי (המחנה הציוני):>
בדיוק איפה אדוני טועה. 

<היו"ר מכלוף מיקי זוהר:>
עכשיו רק, ברשותכם, לפני שאנחנו עוברים לרוטציית דיבור בין חברי כנסת לאנשים שהגיעו ונציגי ציבור, אז קודם כל יאמר חיים ביבס, יושב ראש השלטון המקומי, כמה מילים, האוצר גם יאמר אחר כך. 

<באסל גטאס (הרשימה המשותפת):>
אני מבקש לדבר - - - 

<היו"ר מכלוף מיקי זוהר:>
אז אני אומר, סדרי הדיון הם כאלה, חיים ביבס, אגף התקציבים, לאחר מכן רוטציה, חבר כנסת נבחר ציבור. עכשיו אני מודיע לחברים, מפאת קוצר הזמן אף אחד לא יוכל לדבר יותר משתי דקות. אני לא רוצה להיות בסיטואציה מביכה שאני צריך לקטוע אותו, אני מבקש מראש להתחשב בנוכחים ולדבר פחות זמן ולהיות ענייניים. 

<קריאה:>
חבר כנסת שלוש דקות, אני אפעיל לך את השעון. 

<היו"ר מכלוף מיקי זוהר:>
בסדר, מקובל. יושב ראש השלטון המקומי, חיים ביבס.

<חיים ביבס:>
חברים, בוקר טוב לכולם. בדקתי, מעולם לא מילאתי טופס, לא טוטו ולא לוטו ואנחנו הצרכן המרכזי של בסופו של דבר גם של חינוך, גם של ספורט וגם של תרבות ברשויות המקומיות, וגם השלטון המקומי זאת הזרוע הביצועית האמיתית של מדינת ישראל. תראו, יש פה צביעות אחת גדולה של כולם, כיוון שאני מבחינתי, שיסגרו גם את הטוטו וגם את הלוטו, מחר בבוקר שאותם פקידים באוצר, ששקל לא מביאים, שיביאו את כל הכסף ובסדר גמור. אבל מה קורה? בצד אחד היום המדינה לא מביאה שקל לספורט, כל הכסף מגיע רק מהטוטו, אמרת רוב? לא רוב, כל הכסף מגיע, אין שקל אחד - - -

<שרת התרבות והספורט מירי רגב:>
100 מיליון - - -

<חיים ביבס:>
מגיע רק משם בלבד ומהכיס של התושבים שלנו. כולם גיבורים - - - 

<באסל גטאס (הרשימה המשותפת):>
אז תעשו מצ'ינג.
<חיים ביבס:>
אתה תרשה לי, אל תפריע. 

<באסל גטאס (הרשימה המשותפת):>
הטוטו - - - 

<חיים ביבס:>
תרשה לי, אל תפריע, כי הרבה מאוד כספים הולכים לטובת המגזר להקמת מגרשים וכדומה ואתה הראשון שצריך להיות לצדנו ולא נגדנו. 

<באסל גטאס (הרשימה המשותפת):>
אתה שמעת - - -

<שרת התרבות והספורט מירי רגב:>
בחייך, מה, מעניין אותו המגזר הערבי? מעניין אותו הפלסטינאים, לא המגזר הערבי. 

<חיים ביבס:>
תן לי לסיים את הדברים, אני לא הפרעתי. 

<באסל גטאס (הרשימה המשותפת):>
תשתקי. מירי, תכבדי את עצמך, תסתמי את הפה - - -

<שרת התרבות והספורט מירי רגב:>
בחייך, מעניין אותו סכנין? מעניין אותו טייבה? לא מעניין אותו, מעניין אותו הפלסטינאים, מה אכפת לו? 

<היו"ר מכלוף מיקי זוהר:>
באסל, אני קורא אותך לסדר בפעם הראשונה. 

<באסל גטאס (הרשימה המשותפת):>
היא לא יכולה להגיד לי - - - 

<היו"ר מכלוף מיקי זוהר:>
אני קורא אותך לסדר בפעם השנייה. 

<באסל גטאס (הרשימה המשותפת):>
יש לי הערה לסדר.
<היו"ר מכלוף מיקי זוהר:>
אני קורא אותך לסדר בפעם השנייה. אל תגיד לה 'תסתמי את הפה', תשמור על הפה שלך. 

<באסל גטאס (הרשימה המשותפת):>
כשהיא מסתכלת עליי מותר לי ל - - -

<היו"ר מכלוף מיקי זוהר:>
תדבר בצורה מכובדת. 

<באסל גטאס (הרשימה המשותפת):>
באותה מטבע. שהיא תכבד את עצמה. 

<היו"ר מכלוף מיקי זוהר:>
אני לא אקרא אותך עוד פעם לסדר כי אתה תצטרך לצאת החוצה. 

<באסל גטאס (הרשימה המשותפת):>
אני לא מפחד - - - 

<היו"ר מכלוף מיקי זוהר:>
אל תדבר בצורה לא מכובדת, תשמור על הכבוד שלך. 

<באסל גטאס (הרשימה המשותפת):>
תגיד גם לה את זה.

<היו"ר מכלוף מיקי זוהר:>
בסדר, אל תגיד 'תסתמי את הפה', בשום פנים ואופן. 

<חיים ביבס:>
חברים, יש פה מפגן צביעות אחד גדול של כולם, משום העובדה שהיכלי תרבות שכולם הולכים, מועדוני נוער, טיפות חלב, כיתות. אנחנו מעבירים 800 מיליון שקל למדינת ישראל, 50% מכיתות הלימוד השנתי מעבירים, לא ראיתי את אף אחד פתאום שבא ואומר 'רבותיי, בואו נבטל גם את זה'. רבותיי, מדובר פה בהרבה מאוד תקציבים. עכשיו, זה בסדר להסביר, כי כולם מסבירים פה, בסוף אנחנו נותנים את התשובות לתושבי מדינת ישראל, לא אף אחד מאלה שיושבים פה, לא בחינוך, לא ברווחה, לא בשום דבר. את רוב הכסף אנחנו מביאים מהבית. אנחנו עושים את הכול ואנחנו מתמודדים עם זה שכולם יושבים ואיך אומרים? 'רבותיי, זה לא בעיה שלי, אנחנו רק הבאנו את הרעיון, הפתרון והבעיה היא עליכם'. 

צריך להבין דבר אחד, רבותיי, בסוף מדובר במינימום חצי מיליארד שקל במיסוי, זה כשאני לא מדבר על הנזקים הגדולים שהמשמעות שלהם 820 מיליון שקל בלוטו ועוד חצי מיליארד שקל בטוטו, שזה סדרי גודל שאנחנו מגיעים, בסך הכול במצטבר אנחנו מגיעים ללמעלה ממיליארד וחצי שקל שיפגעו ישירות בחינוך, בספורט, בתרבות. 

אלה שהולכים להיכל התרבות ומסבירים לנו כמה נחמד להיות, גברתי שרת התרבות, כמה נחמד שצריך ללכת להיכל התרבות בקאמרי, להיכל תרבות בכל מקום אחר, מסבירים בצד השני שהכסף הוא כסף מזוהם. רבותיי, הכסף כולו מזוהם, אין חלק כן וחלק לא. או שסוגרים את הכול או שלא סוגרים את הכול, הצביעות הזאת היא צביעות בסופו של דבר שאנחנו, ולא יעזור שום דבר, רבותיי, כשאני נוסע לבועיינה-נוג'ידאת ומסתכל ורואה את הילדים משחקים במגרש, זה מגרש שהגיע מהטוטו. הוא לא הגיע משום דבר, הוא בחיים לא היה מגיע משום מקום אחר. כאשר הולכים כולם לארנה ליהנות מהמשחק, זה כסף שהגיע מהלוטו. כאשר נמצאים בבני סכנין במשחק של בית"ר ירושלים ובני סכנין, זה כסף שהגיע מהטוטו, לא משום מקום אחר, וזה בעשרות מיליונים. 

ובסוף, רבותיי, ספורט זה הדבר המחבר ביותר, המחנך ביותר, אתה יודע את זה, מיקי. תאמין לי שאתה יודע, עזוב כרגע אופוזיציה קואליציה. 

<מיקי לוי (יש עתיד):>
זה לא שייך.

<חיים ביבס:>
יש פה דבר אחד מרכזי. אתה יודע את זה גם כן, מפקד מחוז, אתה יודע טוב מאוד, בסוף הספורט מחבר את האנשים, זה החינוך הטוב ביותר, זה שומר את האנשים, אבל מה? כולם מסבירים, זה בסדר, נחמדים כולם, מי ייקח את זה? השלטון המקומי.

<שרת התרבות והספורט מירי רגב:>
חסר להם כסף ברפורמה של האוצר, אז זה על חשבון הספורט. 

<חיים ביבס:>
צריך להבין, רבותיי, בתקציב הזה אנחנו במלחמת עולם, בקיצוצים משמעותיים, שתכליתם בסוף, רבותיי, הראשונים שייפגעו, הראשונים, אני תמיד שומע את השיח, כולם מסבירים חברתית, הראשונים שייפגעו זה הפריפריה. אני יודע מה זה, גדלתי בבית שאן כשלא היה מגרש כדורגל ולא היה כלום, שיחקנו בבוץ. היום, כשיש מגרשים ויש שם מגרש כדורגל שמכבד אפילו רשויות בינוניות וגדולות, ברגע שלא יהיה את התקציב הזה, רבותיי, הראשונים שייפגעו זה האנשים האלה ואז אנחנו נשמע את כולם מסבירים, את כל אלה שגרים במטר מרובע של תל אביב, מסבירים לי, רבותיי, 'מה, צריך להעביר כסף למסכנים', החבר'ה באוצר שמעולם לא הביאו שקל, שמסבירים רק איך לקצץ, גם הם יסבירו, רבותיי, מה קרה? אנחנו צריכים לקחת מאלה לאלה. 

רבותיי, לא נשאר מאיפה לקחת כבר. אם מישהו לא מבין, עוד רגע המערכת קורסת ואז כולם פה יסבירו, 'זה לא אנחנו, זה הם', זה הם, זה הם. רבותיי, זה אתם, זה כל מי שיושב פה. לכן, אני מציע, רגע לפני שאתם מפרקים את הכול וגורמים את הנזק הגדול, תעצרו רגע, זה החינוך של הילדים, זה הרבה מאוד כסף, זה התרבות, זה מועדוני הנוער, זה ההשקעות הגדולות שלנו, כל זה עומד לפני קריסה, כאשר כולם פה פופוליסטים ומסבירים לי על ההימורים. רבותיי, ההימורים הבלתי חוקיים הולכים וגדלים כתוצאה מכל השינויים האלה. מי שלא מבין את זה כנראה לא יודע מה שהוא אומר. 

<היו"ר מכלוף מיקי זוהר:>
תודה רבה ליושב ראש השלטון המקומי. עכשיו אנחנו נשמע את אגף התקציבים שיסביר את עמדתו ומשם נתקדם. 

<איתי טמקין:>
היושב ראש, אני מציע שתוך כדי שאני אדבר אני גם אוכל לענות לשאלות שיעלו פה, אז אני מציע שקודם כל חברי הכנסת ידברו ואחר כך אנחנו נציג ונענה על שאלות.
<היו"ר מכלוף מיקי זוהר:>
אני מתעקש שתאמר את מדיניות המשרד, מה מטרתה ומה הרצון שלה ומה עומד מאחוריה ומשם נתחיל את הדיון. 

<איתי טמקין:>
בסדר גמור. אז, ברשותכם, אני אציג לכם שלושה שקפים, לחברי הוועדה, ואחר כך נסביר את מדיניות האוצר. בעצם מה שנמצא כאן היום בפני הוועדה זה שני מהלכים מתוך מסקנות של ועדה שעמד בראשה מנכ"ל משרד האוצר, שי באב"ד, שאר המסקנות של הוועדה הזאת נותבו - - - את מסקנות הוועדה ואת הרציונל מאחוריהם. מה שהיום אנחנו - - - זה אותם כספים חונים שמבחינת ייעול המימון של הממשלה מציעים לקחת אותם בשלב זה למימון הממשלה ובשלב יותר מאוחר, ככל שיידרש, להחזיר אותם, כדי לא לפגוע בשום פעילות ובשום בנייה שיוצאת מהכספים האלה. זה פעם אחת. 

הדבר השני שמונח היום בפני חברי הוועדה זה שינוי מערכת המס על זכיות מפרסים והגרלות. כיום ממוסים על פרסים מזכיות והגרלות זוכים שזוכים בפרסים מעל 50,000 שקלים ושיעור המס עומד על 30%. מה שעומד היום בפני חברי הכנסת זה בקשה להעלות את שיעור המס מ-30% ל-35%. 

<היו"ר מכלוף מיקי זוהר:>
בלי שום קשר לגובה הזכייה? 

<איתי טמקין:>
בלי שום קשר לגובה הזכייה, שיעור מס אחיד. 

<שרת התרבות והספורט מירי רגב:>
זה גם תקלה, אי אפשר לדבר על גובה האחוזים בלי קשר לגובה ה - - - 
<היו"ר מכלוף מיקי זוהר:>
שנייה, בואו נשמע.

<שרת התרבות והספורט מירי רגב:>
הכול ספינים כאן, מה? פקידי אוצר, מה חשבת? 

<באסל גטאס (הרשימה המשותפת):>
זה השינוי היחידי? 

<היו"ר מכלוף מיקי זוהר:>
איתי, אתה אומר שהרעיון הוא להעלות את המיסוי מ-30% ל-35% בלי שום קשר לגובה הזכייה? 
<איתי טמקין:>
כל זכייה היום מעל 50,000 שקל היום ממוסה ב-30%, ההצעה שעומדת היום בפני חברי הכנסת זה להעלות את שיעור המס מ-30% ל-35%. זה מה שעומד היום בפני חברי הכנסת. 

<יצחק וקנין (ש"ס):>
כמה זה יכניס לאוצר? 
<שרת התרבות והספורט מירי רגב:>
יורם, אתה מבין שזה דיון עקר, כי הוא לא אומר מכמה. אם זה מ-50, מ-40, או מ-5,000. 

<היו"ר מכלוף מיקי זוהר:>
אני מבקש שקט, הוא אמר מ-50. 

<איתי טמקין:>
לא סיימתי. 

<חיים ביבס:>
רק מהפיס 177 מיליון שקל. 

<שרת התרבות והספורט מירי רגב:>
לא, הם עובדים עלינו בעין, זה שיטת הסלאמי. 

<בני ביטון:>
אם אין שינוי בתקרה זה - - - 

<שרת התרבות והספורט מירי רגב:>
אבל אתה לא יודע אם אין שינוי בתקרה, הוא לא מתחייב על אין שינוי בתקרה. זה דיון עקר. 

<איתן ברושי (המחנה הציוני):>
מירי, לא נצליח לעזור לך. 

<איתי טמקין:>
השינוי שמוצע פה, לפי הערכות משרד האוצר, השינוי מ-30% ל-35% יעלה את הכנסות המדינה ב-40 מיליון שקלים. בנוסף לכך אנחנו - - -

<היו"ר מכלוף מיקי זוהר:>
זה כולל הלוטו או שזה רק הטוטו? 

<איתי טמקין:>
זה משני הגופים ביחד, 40 מיליון שקל. בנוסף, יושב ראש השלטון המקומי, ברשותך, שנייה אחת, אני אשלים את התמונה. במסקנות הוועדה מופיעה עוד מסקנה, שזה להוריד את תקרת הפטור מ-50,000 שקלים ל-5,000 שקלים. 

<שרת התרבות והספורט מירי רגב:>
אדם ישלם מס על מה שהוא נתן, לא על הרווח, על התמורה. פעם ראשונה בהיסטוריה מדינת ישראל לוקחת מס מאנשים על תמורה שלהם, לא על רווח. זה באמת, אין מה להגיד, באמת הזיה של משרד האוצר. לא ראינו דבר כזה, בן אדם ישלם מס לא על הרווח, על התמורה שלו, הבנת, יורם? 

<מרב מיכאלי (המחנה הציוני):>
ההזיה היא שאת מגנה על זכותם לשדל אנשים להוציא כסף על הימורים. זאת ההזיה. 

<שרת התרבות והספורט מירי רגב:>
לא, אני ממש לא מגנה. תפסיקי, הבעיה שאת מדברת על מה שאת לא יודעת. 

<מרב מיכאלי (המחנה הציוני):>
שידול להימורים. 

<היו"ר מכלוף מיקי זוהר:>
אי אפשר ככה, מרב, ואי אפשר ככה, מירי, אני רוצה לנהל את הדיון. כן, איתי. 

<איתי טמקין:>
המהלך השני לפי הערכות משרד האוצר הוא מהלך שהוריד את התקרה מ-50 ל-5,000 שקלים. זה מהלך שהוא לא בחקיקה אלא בצו שר אוצר באישור ועדת כספים. הצו הזה - - - 

<היו"ר מכלוף מיקי זוהר:>
באישור ועדת כספים? 

<איתי טמקין:>
צו שר אוצר שדורש אישור ועדת כספים. הוא לא חלק מחוק ההסדרים, בהיבט שזו לא הפלטפורה החקיקתית. 

<היו"ר מכלוף מיקי זוהר:>
טוב. כל עוד זה בידיים שלנו הכול בסדר. 

<איתי טמקין:>
הצו הזה טרם נשלח לוועדה, הצו שמבקש את ההורדה הזאת בגלל ששר האוצר הנחה גם את מנכ"ל המשרד שבנושא הזה לשמוע את כל הגופים המעורבים בנושא במטרה להגיע למשהו אחר. 

ברשותך, עוד נקודה אחת, חבר הכנסת זוהר. זה עד פה מה שמתבקש מחברי הכנסת וסקרנו את התמונה הזאת. ברשותכם רק שני דברים על שוק ההימורים כדי שחברי הכנסת - - - 

<באסל גטאס (הרשימה המשותפת):>
איך אתה עונה לחיים ביבס על המיליארד 400 מיליון שיופחתו מהכסף שיילך לחינוך ויילך לספורט? 

<קריאה:>
מה אכפת לו? 

<מרב מיכאלי (המחנה הציוני):>
אבל זה לא קשור - - - 

<היו"ר מכלוף מיקי זוהר:>
חבר'ה, בלי הערות ביניים, תנו לו לדבר. אנחנו ביקשנו את ההתייחסות שלו ואנחנו לא נותנים לו לדבר. 

<איתי טמקין:>
ברשותכם שתי דקות ובסוף אני גם אתן את המענה. שוק ההימורים החוקיים היום עומד, וזה לפני שהתחילה שנת 2016, לפי הערכות שהיו, על 10.2 - - -(נתק) ומחליש את הטענה שככל שהשוק הזה גדל ההימורים הבלתי חוקיים מופחתים, כי השוק הזה גדל ולצדו שוק ההימורים החוקיים, לא קרה לו שום דבר. 
<קריאה:>
הוא גדל גם. 

<איתי טמקין:>
הוא גדל גם אולי, וזה אפילו מחזק את הטענה - - -

<קריאה:>
בהימורים החוקיים לא נגענו עד עכשיו, עכשיו אנחנו רוצים - - -

<שרת התרבות והספורט מירי רגב:>
כן, אבל - - - כל הזמן נגענו. 

<קריאה:>
לא נגענו עד עכשיו, בינתיים. 

<שרת התרבות והספורט מירי רגב:>
נגענו. 

<קריאה:>
בשוק ההימורים החוקיים עוד לא נגענו. עכשיו אנחנו עלולים לנגוע בו. 

<איתי טמקין:>
אני מבקש מראש אגף התקציבים במשרד התרבות והספורט לתת לי לסיים את דבריי ואחר כך, אם יש הערות, אני - - -

<היו"ר מכלוף מיקי זוהר:>
טוב, אז יאללה, תן לו לסיים את דבריו כמובן. 

<קריאה:>
יש מאבק ביניכם? 

<איתי טמקין:>
חלילה. מתוך השוק הזה, מתוך מחזור של 10.2 מיליארד שקל, ואני לא אגע באיך שהדברים מוצגים בדוחות הכספיים, גם של הטוטו וגם של מפעל הפיס, ה-10.2 האלה, בגלל איך שהם מציגים את הדברים בדוחות הכספים זה הערכת חסר אפילו של הגופים האלה, בפועל הנתונים גבוהים יותר של מחזור ההימורים. מתוך השוק הזה של 10.2 מיליארד שקל פחות או יותר 6 מיליארד שקל חוזרים כפרסים לזוכים. עוד הפעם, אלה נתונים שמפורסמים בדוחות הכספיים.

לאחר שלוקחים את אותו נתון, 2.1 מיליארד שקל בשנה, אני אחזור על הנתון הזה, 2.1 מיליארד שקל בשנה יוצא כעלויות תפעול. אחרי ש-2.1 מיליארד שקל יוצא בעלויות תפעול, שזה תקציב יותר גדול מלא מעט משרדי ממשלה - - -

<יצחק וקנין (ש"ס):>
2 מיליארד שקל הולך לתפעול? 

<איתי טמקין:>
התשובה היא כן. 

<רחל עזריה (כולנו):>
כן, כן, כן, וזה עלה בשנים האחרונות. זה בדיוק זה, זה מה שעלה, זה החלק שעלה. 
<מרב מיכאלי (המחנה הציוני):>
מכל 500 מיליון שקל - - -

<רחל עזריה (כולנו):>
זה החלק שעלה, לא התרומה לקהילה. התרומה לקהילה לא עלתה, רק החלק הזה. 

<יצחק וקנין (ש"ס):>
אולי נבקש שבישיבה הבאה, אם תהיה בכלל, שיציגו לנו את כל המשכורות של כל ה - - - 

<רחל עזריה (כולנו):>
בדיוק, בדיוק, ולא ישתמשו בכם, שאתם תבואו לצעוק כשהמשכורות הולכות ומתנפחות כל הזמן. 

<מרב מיכאלי (המחנה הציוני):>
מר וקנין - - - 

<רחל עזריה (כולנו):>
כי הכסף, התרומה לקהילה לא גדל, מה שגדל זה רק המשכורות. הכסף לתרומה לקהילה יורד עם השנים, האחוז יורד, אבל המשכורות עולות. 

<היו"ר מכלוף מיקי זוהר:>
תודה רבה. אני מבקש להמשיך עם הדיון. 

<מיקי לוי (יש עתיד):>
זה לא המשכורות שלהם, זה כל התחזוקה השוטפת, על מה אתם מדברים? 

<מרב מיכאלי (המחנה הציוני):>
חבר הכנסת וקנין, שיציגו לך את תקציבי הפרסום. 

<היו"ר מכלוף מיקי זוהר:>
תקציבי הפרסום מחזיקים את הספורט הישראלי, חברת הכנסת מיכאלי. תקציבי הפרסום מממנים את קבוצות הספורט המקצועיות בליגת העל בכדורגל ובליגת העל בכדורסל ובליגה הלאומית גם בכדורגל וגם קצת בכדורסל וכל הספורט המקצועני מוחזק באמצעות תקציבי הפרסום. ללא תקציבי הפרסום אפשר לסגור את הספורט הישראלי. 

<איתי טמקין:>
שתי דקות ואני מסיים, בבקשה, אדוני היושב ראש. השקף הבא מציג את מה שקרה לשוק הזה בשבע השנים האחרונות, בעצם משוק של 3.9 מיליארד שקל בפיס ועוד 1.6 מיליארד שקל במונחי מחזור בטוטו, השוק הזה גדל ל-6.9 מיליארד שקל בפיס ועוד 3 מיליארד שקל בטוטו. ועוד פעם אני אומר, בגלל כל מיני משחקים בהצגות החשבוניות מדובר עוד בהערכת חסר בשני הגופים האלה. 

<היו"ר מכלוף מיקי זוהר:>
אני רק רוצה לעצור אותך פה שנייה אחת. 

<באסל גטאס (הרשימה המשותפת):>
יש פה אנשים שמבינים בכלכלה, מה זה אומר? 
<היו"ר מכלוף מיקי זוהר:>
באסל, דקה. אני רוצה לעצור אותך פה. 

<באסל גטאס (הרשימה המשותפת):>
הוא חזר על זה, עכשיו תגיד, איך הם מציגים - - -

<היו"ר מכלוף מיקי זוהר:>
באסל, אתה מפריע לדיון. איתי, יש לי שאלה, אתם עשיתם בדיקה, כי אנחנו הרי יודעים שתופעת ההימורים הלא חוקיים היא בולטת בעיקר במקבילה של הטוטו וינר ופחות במקבילה של הפיס. זאת אומרת לפיס אין תחליף לא חוקי - - -

<מרב מיכאלי (המחנה הציוני):>
בטח שיש. 

<היו"ר מכלוף מיקי זוהר:>
לפיס אין תחליף לא חוקי, התחליפים הלא חוקיים מגיעים לווינר ולטוטו ולהימורי ספורט, שם נמצא מרכז הכובד של ההימורים הלא חוקיים. לכן קודם כל השאלה אם יש התייחסות בין ההימורים החוקיים בפיס לבין ההימורים החוקיים בטוטו למקבילה שלהם בהימורים הלא חוקיים, כל אחד בתחומו. יש התייחסות לזה? 

<איתי טמקין:>
ברשותך, בשתי דקות אני אענה על זה. בחלק הראשון של התשובה אני אגיד שההערכות שלנו והנתונים שהגיעו אלינו, הנחת הבסיס שלך, שאמרת שלפיס אין תחליף במשחקים הלא חוקיים, היא לא נכונה, גם בפיס משחקים לא חוקיים, אם זה היבט של משחקי קלפים שמשוחקים און ליין והם טרייד אוף למפעל הפיס היום. 

<היו"ר מכלוף מיקי זוהר:>
משחקי קלפים הם טרייד אוף? 

<איתי טמקין:>
הם טרייד אוף, אנשים משחקים בצורה לא חוקית משחקי קלפים וזה מוצר תחליפי בעיקר למשחקי מזל שמפעל הפיס מייצר, זה פעם אחת. 
<שרת התרבות והספורט מירי רגב:>
אדוני, הקשישים משחקים רמי במועדוני הקשישים. 

<רחל עזריה (כולנו):>
לא, באינטרנט. 

<איתן ברושי (המחנה הציוני):>
מיקי, אני יכול לשאול שאלה? 

<שרת התרבות והספורט מירי רגב:>
זה לא יאומן, זה - - - לדעתי ויקטור צ'נדלר עומד מאחורי הרפורמה של פקידי האוצר.

<איתן ברושי (המחנה הציוני):>
מיקי, אני רוצה לשאול שאלה. 

<איתי טמקין:>
ברשותך, רק עוד משפט אחד. בכלכלה יש שני סוגים של מוצרים, מוצרים משלימים ומוצרים תחליפיים. ברשותך אני אסביר דקה מה הכוונה. מוצר משלים בכלכלה זה מוצר שכשהביקוש שלו גדל גם המוצר של המוצר שלידו גדל. לדוגמה כשהביקוש למכוניות גדל גם הביקוש לדלק גדל ולכן מדובר במוצרים משלימים זה לזה. מה זה מוצר תחליפי? מוצר תחליפי לדוגמה זה תחבורה ציבורית ומכונית. כשהביקוש למכוניות גדל הביקוש לתחבורה ציבורית יורד. 

לגבי הימורים חוקיים והימורים לא חוקיים, מרבית המחקרים בספרות מראים שמדובר במוצרים בעלי ביקוש משלים. 

<היו"ר מכלוף מיקי זוהר:>
אתם מנותקים. אתם מנותקים מהמציאות.
<מרב מיכאלי (המחנה הציוני):>
אני יודעת שאצלכם בממשלה לא מחזיקים מהאקדמיה. 

<היו"ר מכלוף מיקי זוהר:>
צר לי, אתם מנותקים מהמציאות. היום ההימורים הלא חוקיים הם תחליף להימורים חוקיים. בגלל יחסים יותר טוב, בגלל היעדר מס - - -

<רחל עזריה (כולנו):>
לא, הם עוברים, אבל מתחילים בהימורים החוקיים. 

<מיקי לוי (יש עתיד):>
מה אין קשר? מעל 10 מיליארד שקל לא משלמים מסים. 

<היו"ר מכלוף מיקי זוהר:>
חברים, הנגישות של הימורים לא חוקיים היא הרבה יותר קלה מהימורים חוקיים, אתה יודע למה? כי היא גם קלה לקטינים, כי גם קטינים יכולים להמר בהימורים לא חוקיים והם לא יכולים בהימורים חוקיים כי בעלי התחנות מונעים מהם, בצדק, לפי החוק. 

<איתן ברושי (המחנה הציוני):>
איתי, אתם הולכים ליהנות מהרווחים של הטוטו, אתם לא סוגרים את ההימורים, אתם לוקחים כסף מההימורים. 

<היו"ר מכלוף מיקי זוהר:>
לכן אם אתם אומרים שזה מהווה כמוצר משלים, זה מנותק מהמציאות.

<איתן ברושי (המחנה הציוני):>
לא, מיקי, תבין מה שהם עושים. הם לא סוגרים מההימורים, הם נהנים לקופת האוצר מההימורים. זה מה שהם עושים. 

<שרת התרבות והספורט מירי רגב:>
אמרתי לך, הם שולחים זר פרחים לכל פקידי האוצר, ויקטור צ'נדלר. 

<רחל עזריה (כולנו):>
איתי, קיבלת זר פרחים שאתה רוצה לדווח עליו? קיבלת זר פרחים? לא, אין שום זר פרחים. 

<שי באב"ד:>
סליחה, אני מבקש. אנחנו מתייחסים בכבוד לחברי הכנסת והשרים, אני מבקש שההתייחסות תהיה בהתאם לפקידי האוצר, אם ימשיכו, ואני אומר את זה לאדוני, אם ימשיכו פה האמרות על פקידי האוצר, פקידי האוצר לא יהיו פה בדיון. תעשו עם זה מה שאתם מבינים. 

<היו"ר מכלוף מיקי זוהר:>
בסדר גמור. 

<שי באב"ד:>
אז אני מבקש להתייחס בכבוד. אנחנו לא נגיד דמגוגיה, סיסמאות ריקות מתוכן וסתם עליהום של חברי כנסת ושרים, כמו שכנראה אולי מתבצע פה, ואני מבקש שלא יגידו דברים כאלה על פקידי האוצר, בסדר, אדוני היו"ר? תודה רבה.
<יצחק וקנין (ש"ס):>
מסכים איתך לחלוטין, שי. 

<שרת התרבות והספורט מירי רגב:>
זה יפה שמנכ"ל מגיע באיחור - - - 

<מיקי לוי (יש עתיד):>
אנחנו מגנים עליהם. 

<רחל עזריה (כולנו):>
אנחנו גם, תמיד מגנים על האוצר. 

<היו"ר מכלוף מיקי זוהר:>
אדוני המנכ"ל, אני מציע לך לבוא לדיונים - - - 
<שי באב"ד:>
אל"ף, הגעתי לדיון. שתיים - - - 

<מרב מיכאלי (המחנה הציוני):>
אדוני, זה מה שנאמר פה בתחילת הדיון הזה. 

<היו"ר מכלוף מיקי זוהר:>
אנחנו מגנים עליהם. 

<מרב מיכאלי (המחנה הציוני):>
אנחנו לא מגנים עליהם. 

<היו"ר מכלוף מיקי זוהר:>
אני לא חשוד כמי שתוקף את אגף ה - - -

<שי באב"ד:>
לא, אבל פשוט ברגע שנכנסתי שמעתי כבר כמה הערות ביניים על פקידי האוצר ולא נעים לשמוע אותם. 

<היו"ר מכלוף מיקי זוהר:>
אני לא אפשרתי את זה בשום אופן. 

<מרב מיכאלי (המחנה הציוני):>
חבל שלא הקשבת לשרה. 

<היו"ר מכלוף מיקי זוהר:>
אני שומע מה שהשרה אומרת, היא שרה ואני מכבד אותה מעצם היותה שרה. 

<רחל עזריה (כולנו):>
זה לא יכול להיות אישי, אנחנו רוצים לשמוע רק דיון ענייני. 

<שי באב"ד:>
גם אנחנו מכבדים את השרה, אבל אני מבקש שדיון יהיה ענייני. 

<רחל עזריה (כולנו):>
אנחנו רוצים לכבד את כולם בדיון ענייני. 

<שי באב"ד:>
בדיוק. 

<היו"ר מכלוף מיקי זוהר:>
טוב, השרה מתבקשת להיות עניינית. 

<שרת התרבות והספורט מירי רגב:>
מה אתה אומר? 

<איתי טמקין:>
שני משפטים אחרונים. 

<באסל גטאס (הרשימה המשותפת):>
לא, תסביר גם על ההצגה בדוחות הכספיים. אתה אמרת על מחזור הימורים הרבה יותר גדול, אבל הוא 10 מיליארד בגלל ההצגה בדוחות.

<איתי טמקין:>
ברשותך, בנושא הזה אני מעדיף לשלוח חומר אחרי הוועדה ואתה תוכל להתרשם. 

<באסל גטאס (הרשימה המשותפת):>
כמה אתה מעריך המחזור האמיתי? 

<איתי טמקין:>
אפשר לחשב את זה בקלות, אין לי את החישוב פה עליי, אני אשלח לך - - - 

<שרת התרבות והספורט מירי רגב:>
אולי הטוטו ייתנו לך תיכף - - -

<רחל עזריה (כולנו):>
אנחנו יכולים להמשיך לשמוע את הסקירה כדי שנוכל לנהל דיון, כבוד היו"ר? 

<היו"ר מכלוף מיקי זוהר:>
אני מבקש, הדיון הזה לא מתקדם. אני מבקש שקט. 

<מיקי לוי (יש עתיד):>
באסל, איזה מחזור? לא הבנתי. 

<באסל גטאס (הרשימה המשותפת):>
הוא אומר שמחזור ההימורים החוקי יותר גדול מ-10 מיליארד בגלל ההצגה בדוחות - - -

<היו"ר מכלוף מיקי זוהר:>
באסל, אני אקרא אותך לסדר פעם שלישית? לא, נכון? קדימה, איתי. 

<איתי טמקין:>
רק שתי נקודות אחרונות לגבי הדבר הזה. 

<באסל גטאס (הרשימה המשותפת):>
מיקי, תהיה ענייני. 

<היו"ר מכלוף מיקי זוהר:>
תן לו לדבר. 

<איתי טמקין:>
שתי נקודות אחרונות - - - 

<היו"ר מכלוף מיקי זוהר:>
אנחנו נצטרך 15 דיונים, נראה לי, בשביל לסיים את הדיון. 

<איתי טמקין:>
נקודה אחת כזאת, במסגרת הוועדה שניהל מנכ"ל משרד האוצר נפגשנו עם נציגי משטרה בדיון הזה, נציגי המשטרה שהופיעו בפני הוועדה, גם הם פסלו את הקשר הזה וטענו שלהיפך, החלשת ההימורים החוקיים תחליש את ההימורים הלא חוקיים. גם הם הפנו אותנו לתופעת הגייטינג, של אנשים שמכירים את ההימורים הלא חוקיים דרך ההימורים החוקיים. הבן אדם מתחיל להמר - - - 
<שרת התרבות והספורט מירי רגב:>
אנחנו מפספסים את הדיון. אנחנו מדברים פה על פגיעה בספורט הישראלי, לא בהימורים. הימורים, צריך לטפל בזה ברמה אחרת. 

<קריאה:>
מיקי, אם האמירה הזו נכונה, צריך להפסיק את החוקיים וייגמרו גם הלא חוקיים. 

<היו"ר מכלוף מיקי זוהר:>
נכון, אז בואו נפסיק את החוקיים. 

<שרת התרבות והספורט מירי רגב:>
חבר'ה, זה לא יכול להיות מצב כזה. בואו נסגור את הטוטו והפיס, האוצר ייתן כסף לבנות את הספורט הישראלי וזהו. 

<רחל עזריה (כולנו):>
אני לא מבינה, אתה רוצה את הכסף מהאנשים העניים שמהמרים? מה זה הדבר הזה? 

<שרת התרבות והספורט מירי רגב:>
זה פשוט לא יאומן, זו פגיעה בספורט הישראלי, בחלשים ביותר, בפריפריה ובשכונות. 

<יצחק וקנין (ש"ס):>
גברתי השרה, אני מאוד מכבד אותך, אבל אי אפשר לנהל דיון, כל רגע את קופצת. 

<היו"ר מכלוף מיקי זוהר:>
איתי, תסיים את דבריך. אי אפשר ככה. 

<יצחק וקנין (ש"ס):>
אי אפשר, את לא נותנת לו לדבר. שיסיים לדבר תגידי - - -

<שי באב"ד:>
אבל זו מטרת הדיון, אם לא הבנת, חבר הכנסת. זו מטרת הדיון. מטרת הדיון זה להוציא את זה, לעשות את ההצגה הגדולה. 

<איתי טמקין:>
משפט אחרון. אני חוזר על מה שאמרתי קודם. בשוק הזה היה בשנים האחרונות גידולים ממוצעים באחוזים דו ספרתיים ולצד זה לא ראינו, אין שום עדות לכך שהדבר הזה הגיע על חשבון הימורים לא חוקיים, אלא על חשבון הגדלת השוק המצרפי, ולכן הטענה הזאת, כאילו הגבלה או הגדלת המיסוי על הימורים תגדיל את ההימורים הלא חוקיים היא טענה שבעינינו אין לה בסיס עובדתי. תודה. 

<היו"ר מכלוף מיקי זוהר:>
תודה רבה, איתי. יאמר מספר משפטים, יושב ראש השלטון המקומי.

<רחל עזריה (כולנו):>
רגע, סליחה. מה זה? 
<חיים ביבס:>
שלוש הערות לאוצר. בסוף אנחנו הנפגעים. 

<רחל עזריה (כולנו):>
אין בעיה, אבל אחרי שאנחנו נדבדר. 

<היו"ר מכלוף מיקי זוהר:>
הוא רצה רק להשלים בשני משפטים. 

<רחל עזריה (כולנו):>
שירכז את כל ההערות. 

<חיים ביבס:>
שני משפטים, זה ממש קצר. קודם כל כספים חונים, המיליארד שקל שרוצים לקחת מהלוטו וחצי מיליארד מהטוטו, המשמעות שלהם, רבותיי, זה פרויקטים. כסף חונה זה עבור היכל תרבות בדימונה, בירוחם, במודיעין ובכל אזור. זה אחת. שתיים, גם אין לזה, זה שמסבירים שייתנו לנו ערבות, רבותיי, אנחנו מכירים את הערבות. איך אמר פעם שמיר למודעי? תתלה את הערבות מאחורה ותחגוג איתה. זה אחת. שתיים, הכספים לא קטנו, הם גדלו, אנחנו כל שנה מעבירים הרבה יותר כסף לכיתות לימוד לאוצר והרבה יותר כסף למבני ציבור לרשויות עצמן. 

<רחל עזריה (כולנו):>
האחוזים ירדו. 

<חיים ביבס:>
לא. דבר שלישי ואחרון, מי שהגדיל כדי להגדיל את ההכנסה לתמיכה בכיתות לימוד זה היה האוצר שבא והגדיל את ההימורים. נקודה. 

<היו"ר מכלוף מיקי זוהר:>
תודה. חברת הכנסת רחל עזריה, בקצרה. 

<רחל עזריה (כולנו):>
תודה רבה. קודם כל אני רוצה לומר לכל ה - - - באמת, זה מאוד מאוד מרשים הגיוס שהיה פה ואני חייבת לומר שאני מזהה לפחות חלק מהפרצופים ואני יודעת שאנשים לא גרים בירושלים, אני הייתי סגנית ראש עיריית ירושלים, אני גם מכירה את השלטון המקומי וגם מכירה היטב את הירושלמים, אנשים התאמצו וקמו בבוקר והגיעו וזה מאוד מאוד מרשים, גם ראשי רשויות וגם איגודי ספורט וגם ספורטאים. אני יודעת שהיה פה גיוס מאוד גדול ומרשים של שרת המשפטים - - - 

<היו"ר מכלוף מיקי זוהר:>
שרת התרבות והספורט. 

<רחל עזריה (כולנו):>
של שרת הספורט. 

<איתן ברושי (המחנה הציוני):>
שרת המשפטים מגייסת למשהו אחר. לא, גם היא מגייסת, אבל למשהו אחר. 

<שרת התרבות והספורט מירי רגב:>
לידיעתכם, אני לא אחראית על השאלטר של האוצר, אז אני צריכה לגייס את הציבור שנפגע - - - והשכונות. 
<רחל עזריה (כולנו):>
בסדר, שרת הספורט, אין בעיה, אבל לפי מה שהבנתי ואני ראיתי את הווטסאפים, אני מבינה שמי שלא הגיע קיבל מסרים שמאוד כדאי שיגיע. ועכשיו אני רוצה לדבר על למה הביאו אתכם. 

<שרת התרבות והספורט מירי רגב:>
איזה ווטסאפים? 

<רחל עזריה (כולנו):>
אני רוצה לדבר על למה הביאו אתכם. 

<בני ביטון:>
חבר'ה, ירושלים - - - 

<חיים ביבס:>
מה זה, עיריית ירושלים? נו באמת. 

<רחל עזריה (כולנו):>
סליחה, כבוד היו"ר, זכות הדיבור שלי. 

<חיים ביבס:>
לא ראיתי אותך מתנגדת ל-100 מיליון לארנה. כשאת נתת והיית בחגיגה. 

<רחל עזריה (כולנו):>
סליחה, כבוד היו"ר, זכות הדיבור אצלי. 

<בני ביטון:>
- - - הם חיים פה בסרט, אנשים. לא דיברת על לנהל עיר בכלל, מדברת לי על סגן ראש עיר. 

<היו"ר מכלוף מיקי זוהר:>
לא להפריע. תן לחברת הכנסת להשלים. 

<בני ביטון:>
על מה אתם מדברים? איזה גיוס? איזה ווטסאפים? רחל, אני סוגר - - -

<רחל עזריה (כולנו):>
אתה רוצה שאני אראה לך אותם? 

<בני ביטון:>
אני סוגר - - - 

<רחל עזריה (כולנו):>
אבל אני מבקשת להמשיך לדבר. 

<בני ביטון:>
<
אני סוגר את העיר - - ->
<רחל עזריה (כולנו):>
סליחה, אני לא מוכנה לזה. 

<היו"ר מכלוף מיקי זוהר:>
אני לא יכול, מה אני - - - 

<בני ביטון:>
על מה אתם מדברים? 

<היו"ר מכלוף מיקי זוהר:>
די, בני. 

<שרת התרבות והספורט מירי רגב:>
צודק, במאה אחוז הוא צודק. 

<חיים ביבס:>
הוא צודק, תקשיב לו. תן לו לדבר על המגזר, תבין כמה הפגיעה שלהם במגזר היא גדולה. 

<בני ביטון:>
בחייכם, אני יושב ראש פורום ערי הפיתוח של מדינת ישראל - - - 

<היו"ר מכלוף מיקי זוהר:>
די. 

<רחל עזריה (כולנו):>
כבוד היו"ר, אני מבקשת - - - טוב, אני אמשיך לדבר. אני מצטערת, זכות הדיבור היא שלי ואני אמשיך לדבר. אז ככה, אני אסביר לכם את הנתונים, בואו נעבור שנייה על הנתונים, כי אני למדתי שאחרי הדמגוגיה, שיש פה הרבה מאוד דמגוגיה, הדבר הכי חשוב זה הנתונים. בואו נדבר על נתונים. ב-2008 ההכנסות של מפעל הפיס עמדו - - -

<היו"ר מכלוף מיקי זוהר:>
אני מבקש לתת לחברת הכנסת להשלים, אני אתחיל להוציא אנשים מהאולם. 

<רחל עזריה (כולנו):>
בפיס, ב-2008 היה 5.5 מיליארד שקל, ב-2016 10.2 מיליארד שקל. עכשיו בואו נדבר האם האחוזים של התרומה לקהילה גדלו או קטנו. 

<חיים ביבס:>
גדלו. 

<רחל עזריה (כולנו):>
קטנו. 

<קריאה:>
גדלו. 

<רחל עזריה (כולנו):>
ב-2012 - - -

<חיים ביבס:>
את פופוליסטית, תיקחי נתונים כלכליים - - -

<רחל עזריה (כולנו):>
ב-2012 26.7 ו - - -

<חיים ביבס:>
יש לך את זה פה, מופיע פה בנתונים הכלכליים - - -

<רחל עזריה (כולנו):>
סליחה, אני מצטערת, של מי הוועדה הזו? סליחה, מיקי, אני לא מסכימה לזה. 

<היו"ר מכלוף מיקי זוהר:>
לתת לה לסיים, בבקשה. 

<רחל עזריה (כולנו):>
ב-2012 26.7, ב-2016 22.7, אז מה הסיפור? לאן הלך הכסף? למשכורות של עובדי מפעל הפיס. אותו דבר גם בטוטו. אז גייסו אתכם כדי שאתם תבואו - - -

<היו"ר מכלוף מיקי זוהר:>
תודה רבה. 

<קריאה:>
הטוטו כפוף ל - - -
<היו"ר מכלוף מיקי זוהר:>
תודה רבה. 

<רחל עזריה (כולנו):>
לא, סליחה, לא.

<שרת התרבות והספורט מירי רגב:>
תאמר את זה בקול, שישמעו את זה, איציק. לפחות שלא יתבלבלו עם העובדות, תגיד את האמת. 
<רחל עזריה (כולנו):>
לא, לא, זה מסר אחד - - - 

<היו"ר מכלוף מיקי זוהר:>
מירי, לא להפריע לה. 

<רחל עזריה (כולנו):>
עכשיו אני רוצה לדבר על מי מממן את הכסף הזה למשכורות הגבוהות שעלו ב-30% בשנים האחרונות, מי מממן את הכסף הזה. זה לא הולך לספורט, זה לא הולך לבניית כיתות לימוד. ואגב, בתכנית החומש הקרובה הכפלנו את התקציב לבניית כיתות לימוד - - - 

<קריאה:>
אני לא מבין - - - 

<רחל עזריה (כולנו):>
אי אפשר, תקשיבו, זה לא עובד ככה. אני לא הפרעתי לך. 

<היו"ר מכלוף מיקי זוהר:>
תנו לה לדבר, זכותה לומר מה שהיא רוצה, חאלס. 

<רחל עזריה (כולנו):>
תכבד אותי, זה א'-ב'. לא מתאים לך. 

<חיים ביבס:>
גם כשאת מדברת שטויות אני מכבד אותך. 

<רחל עזריה (כולנו):>
בסדר, וכשאתה דיברת שטויות אני לא קטעתי אותך. 

<היו"ר מכלוף מיקי זוהר:>
חיים, תנו לגברת - - -

<רחל עזריה (כולנו):>
מי מממן את זה? ואתם יודעים בדיוק כמוני, ומי היה פה ראש עיר שאמר 'מי מכיר את הפריפריה?' אני גרה בקטמונים, אני רואה בדיוק כל בוקר מי הולך למלא טוטו ומי ללוטו, מי ביציאה בסופר. בואו, אז בואו, אתם יודעים מה? טוב מראה עיניים, תסתכלו מי האנשים, נכים, חרדים, אנשים עניים. הם האנשים שמממנים את הכסף הזה שעכשיו אתם רבים עליו. 

<שרת התרבות והספורט מירי רגב:>
זה קטמון - - - 

<רחל עזריה (כולנו):>
זה קטמונים. 

<מיקי לוי (יש עתיד):>
אבל את רוצה למסות אותם? 

<רחל עזריה (כולנו):>
אני לא מוכנה - - - 

<מיקי לוי (יש עתיד):>
את רוצה למסות את הרווחים של המסכנים האלה? 

<רחל עזריה (כולנו):>
זו הפריפריה, האנשים האלה - - - 

<היו"ר מכלוף מיקי זוהר:>
רחל. 

<רחל עזריה (כולנו):>
סליחה, לא. 

<היו"ר מכלוף מיקי זוהר:>
משפט אחרון. 

<רחל עזריה (כולנו):>
האנשים האלה לא נמצאים בקיסריה, במגרש הגולף, ולא נמצאים ברמת השרון. זו הפריפריה, זו אוכלוסייה הכי קשה. ואני רוצה לסיים ולספר לכם שאני מלווה נערה, אני מקבלת - - -

<היו"ר מכלוף מיקי זוהר:>
זהו, רחל. 

<רחל עזריה (כולנו):>
משפט אחרון. אני מקבלת הרבה מאוד פניות ציבור ופניית ציבור אחת שאני מלווה באופן אישי זו נערה שגילתה שאבא שלה רשם כל מיני חובות על שמה - - -

<בני ביטון:>
תבואי ללשכת ראש העיר, תראי מה זה פניות ציבור. 

<רחל עזריה (כולנו):>
ואז כשהיא הלכה לבדוק מה הסיפור, אבא שלה מהמר, אבל הוא לא התחיל בהימורים הלא חוקיים, שער הכניסה להימורים הלא חוקיים זה ההימורים החוקיים. בשמונה השנים האחרונות שיעור ההימורים החוקיים הכפיל את עצמו, זה אומר שהרבה יותר אנשים נכנסו בשער הזה של ההימורים. אני לא מוכנה שייקחו את הכסף מאנשים שאין להם - - - 

<היו"ר מכלוף מיקי זוהר:>
אני אקרא אותך לסדר. 

<רחל עזריה (כולנו):>
תקרא אותי לסדר. על הדבר הזה אתה יכול לקרוא אותי לסדר גם שלוש פעמים. 

<היו"ר מכלוף מיקי זוהר:>
אני קורא אותך לסדר בפעם הראשונה. 

<רחל עזריה (כולנו):>
אל תאיים עליי. 

<היו"ר מכלוף מיקי זוהר:>
אני קורא אותך לסדר בפעם הראשונה. 

<רחל עזריה (כולנו):>
אני לא מוכנה שייקחו את הכסף מהאנשים הכי עניים ויביאו אתכם בתשע בבוקר כדי שאנחנו נממן משכורות גבוהות ושמנות עבור מפעל הפיס והלוטו. 

<היו"ר מכלוף מיקי זוהר:>
אני קורא אותך לסדר בפעם השנייה. 

<בני ביטון:>
זו דמגוגיה. 

<היו"ר מכלוף מיקי זוהר:>
רחל, אני קורא אותך לסדר בפעם השנייה. 

<רחל עזריה (כולנו):>
אני לא אתן לזה לקרות, אנחנו לא ניתן לזה לקרות. וגם אתם, בתוך תוככם, יודעים בדיוק - - - 

<היו"ר מכלוף מיקי זוהר:>
רחל, את מסיימת? אני קורא אותך לסדר בפעם השלישית. תוציאו אותה. 

<רחל עזריה (כולנו):>
- - - שאי אפשר לתת לזה לקרות. אני מבקשת מכם להיות נאמנים לעצמכם. תהיו נאמנים לעצמכם. 

(חברת הכנסת רחל עזרה יוצאת מאולם המליאה)

<קריאה:>
זה לא יעזור לך, שום דבר. זה לא יעזור לה, כל המילים האלה.

<בני ביטון:>
בסדר, היא קיבלה כותרת בטלוויזיה. זה בסדר, אז ראינו, זאת השיטה לעשות. היא לא מבינה ספורט, היא יודעת מה זה ספורט? 

<היו"ר מכלוף מיקי זוהר:>
אני רוצה להמשיך את הדיון, תודה. תראו - - -

<בני ביטון:>
מיקי, אני רוצה לדבר. 

<היו"ר מכלוף מיקי זוהר:>
שמעתי את דבריה של חברת הכנסת רחל עזריה. חבר'ה, אני רואה את השעון - - -

<מיקי לוי (יש עתיד):>
מיקי, אני צריך ללכת. 

<היו"ר מכלוף מיקי זוהר:>
דקה, דקה. אפשר שקט? אי אפשר לנהל ככה את הדיון. אני שומע את הדברים שאומרת חברת הכנסת רחל עזריה ואני יודע גם מהיכן היא מדברת והיא חד משמעית צודקת בדבר אחד, שאנחנו צריכים לצמצם את תופעת ההימורים במדינת ישראל, החוקיים והלא חוקיים. זה ברור, אף אחד לא חולק על זה, ורצון השר ומדיניות השר לצמצם את תופעת ההימורים החוקיים במדינת ישראל הוא דבר מבורך, אבל הדרך הנכונה לעשות את זה היא באמצעות הסברה, הסברה חזקה ככל שניתן בהיקפים של עשרות ומאות מיליוני שקלים, בתוך בתי הספר, בתוך הכיתות, בתוך גופי החינוך, החל מגיל צעיר עד גיל מאוחר, כדי לסיים את התופעה הזו. אי אפשר לבוא ולומר שאנחנו מנתקים את ההימורים החוקיים כמשהו שהוא הופך להיות משהו לא נגיש, כי בעצם זה ינגיש את ההימורים הלא חוקיים. זו עמדתי ואמרתי אותה. השר צדוק בזה שצריך לצמצם את התופעה, ואני מברך אותו על הפעילות הזו, אבל צריך לעשות את זה בחוכמה. 

<קריאה:>
אין בעיה, שייתן כסף במקום. 

<היו"ר מכלוף מיקי זוהר:>
צריך לעשות את זה בחוכמה ואני בטוח, דרך אגב - - - חבר'ה, לא להפריע לי. אני שמעתי היטב את מה שאמר אגף התקציבים, השר הנחה, ואני רוצה להדגיש - - - 

<רועי פולקמן (כולנו):>
- - - התקציב - - - 
<היו"ר מכלוף מיקי זוהר:>
פולקמן, אני רוצה שתשמע. השר הנחה את אנשי משרדו לבחון היטב את סוגיית הפחתת הרף המינימלי להתחיל את המיסוי. הוא משאיר את זה כרגע על 50,000 שקלים. 

<שי באב"ד:>
זה לא מה שאמרתי. 

<היו"ר מכלוף מיקי זוהר:>
הוא ביקש לבדוק את זה. 

<שי באב"ד:>
אמרתי לבחון את זה.
<היו"ר מכלוף מיקי זוהר:>
ביקשת לבחון את זה, אז הוא עוד לא קבע. אז לכן לפני שאנחנו יוצאים בביקורת כלפי השר בוא קודם כל שהוא יקבע, בינתיים הוא עוד לא קבע, בינתיים הוא רק אמר לבחון את זה. אז תקשיבו טוב לניואנסים. 

<מיקי לוי (יש עתיד):>
מיקי, אני צריך ללכת.
<היו"ר מכלוף מיקי זוהר:>
הדובר הבא מהטוטו, או איציק לארי או עודד טירה, אחד מכם. 

<שרת התרבות והספורט מירי רגב:>
לא, לא, יוסי פילוס. 

<היו"ר מכלוף מיקי זוהר:>
יוסי, שתי דקות בלבד.

<יוסי פילוס:>
אני אעשה את זה קצר. שמי יוסי פילוס, אני רואה חשבון במקצועי. חוץ מזה שאני עובד בהתנדבות כיו"ר מועצת המנהלים של הטוטו - - -

<קריאה:>
אתה לא מקבל משכורת? אמרו שאתה מקבל משכורת. 

<יוסי פילוס:>
אני לא מקבל שום משכורת, אני אתייחס לזה. אני גם משמש כראש משרד קסלמן וקסלמן PwC בישראל, עם 1,200 עובדים, אני מבין דבר וחצי דבר בענייני מס. 

אני אפתח ואומר שכל נושא ההתייעלות שעלה פה, ככל שמדובר בטוטו הוא קצת מקומם, כיוון שאני מכיר, ראיתי במהלך 40 שנותיי במקצוע מערכות בסדרי גודל כאלה שמגלגלות, כן, כמה מיליארדים של מחזור, לא ראיתי מערכות רבות שמתנהלות ביעילות כפי שהטוטו מתנהל. הכול מפוקח על ידי הממונה על השכר, הדירקטוריון עובד בהתנדבות, יושב ראש מועצת המנהלים עובד בהתנדבות. אני לא אתייחס לזה יותר, אבל האמירה הזאת, ככל שהיא נכונה, היא לא נכונה לגבי הטוטו ואני מבקש להפסיק לכרוך דברים, אני גם קורא מאמרים בעיתונים, כורכים זה וזה ומוציאים מסקנה גם על הטוטו. הטוטו, אני מייצג פה את הטוטו, הדברים האלה, אין להם שום רלוונטיות לטוטו. 

אני אומר כמה משפטים ממש בקצרה, אני אעמוד במסגרת הזמן של שתי דקות. אני נמצא מספר חודשים בעולמות האלה, 50 שנה לא נגעתי בעולם הספורט, למרות שבצעירותי הייתי ספורטאי פעיל, ואני חושב שתקציבי הטוטו במדינת ישראל הם מגוחכים. הלוואי שהיינו ברמה של מדינת עולם שלישי. ככל שמדובר בהוצאה על ספורט כחלק מתקציב המדינה. הלוואי שהיינו שם. ואני לא נכנס לכל הדיון הערכי מה מקורות הכסף, אני חי בעולמות של מקורות ושימושים, נושא המקורות, אני לא נכנס לדיון הזה, הוא מאוד טעון ואם רוצים להלאים את הטוטו, שילאימו, שיביאו כסף ממקום אחר. אני רואה את הפוטנציאל שאפשר, ואני רואה את זה יום יום, אני חשבתי שאני הלכתי להשקיע יומיים בשבוע, אני משקיע ארבעה ימים בשבוע סביב הדבר הזה. אני רואה את הפוטנציאל העצום שקיים בספורט, למנף אותו ולשנות תרבות של עם ושל בני נוער ואני פשוט מזדעזע מהעובדה שאנחנו חיים בתקציבים של 100 מיליון שקל, תקציב הספורט, והטוטו מביא עוד כמה מאות מיליוני שקלים בשביל לקיים את המינימום הנדרש. 
אני לא מבין את כל הדיון הערכי שנעשה פה, איך זה קשור בין להעלות את המסים מ-30% ל-35%? לא הבנתי את הקשר. אני לא מבין את הקשר, מה ההעלאה הזאת, בין 30% ל-35% תעשה? אני רק יכול לומר שבמובן הזה של המס על הימורים אנחנו שיאני עולם ביי פר. עשינו בדיקה בכל העולם המערבי, כל מדינות ה-OECD אפס מס, הרחקנו לאוסטרליה וסינגפור אפס מס, הלכנו לארצות הברית, 25% מס, אבל איך לוקחים שם את המס? מאפשרים לך לקזז את ההפסדים, זאת אומרת שעל הרווח אתה משלם מס. 

ופה אני אומר את המשפט וחצי האחרון. המיסוי שלנו, אם אתה מהמר היום על 5,000 שקל והרווחת 6,000 שקל, המיסוי היום אומר שעל ה-6,000 שקל לוקחים לך 30% ואתה חוזר הביתה, תעשו חשבון מהיר, עם 4,200 שקל. שמת 5,000 זכית ב-20% יותר ואתה הולך עם פחות כסף הביתה משום שהמס מוטל על התמורה. הדבר הזה הוא לא מידתי. ככל שאנחנו מדברים במסים, ואני מבין שהדיון פה הוא על מסים, הוא לא על שום דבר אחר, לא מדברים על דבר אחר, יש לי דעות אישיות על כל דבר, אבל ככל שמדובר במסים אין לדבר הזה אח ורע וזה לא ראוי ולא מידתי. 
<היו"ר מכלוף מיקי זוהר:>
תודה רבה, אדוני. חבר הכנסת מיקי לוי.

<מיקי לוי (יש עתיד):>
תודה רבה לך, אדוני. אני בספיד, אני מודה שאף אחד לא הכין אותי ולא ישב איתי על העניין הזה. חד משמעית, גב' רחל עזריה. 
<שרת התרבות והספורט מירי רגב:>
מה, לא יכול להיות, לא שלחו לך ווטסאפ? 

<מיקי לוי (יש עתיד):>
אבל בהמשך למה שאמרת, אני ממליץ לסגור את הטוטו ואת הלוטו, בואו נסגור את הכול ושהאוצר יביא את הכסף מהמקורות שלו לכל הפרויקטים, סבבה. רגע, אדוני המנכ"ל, לא הפרעתי לך. סבבה, ואני מברך את השר כחלון על המגמה הזו, אני אומר את זה בשיא הרצינות - - -
<רחל עזריה (כולנו):>
נכון, הכפלת תקציב כיתות הלימוד זה בדיוק זה. 

<מיקי לוי (יש עתיד):>
אל תפריעי לי, בבקשה. הלאה. לכן אני אומר לכם, בהחלט כל הנושא של הימורים - - -

<קריאה:>
אם אתה היית בקואליציה לא היית מדבר בצורה הזאת. 

<היו"ר מכלוף מיקי זוהר:>
לא להפריע. 

<מיקי לוי (יש עתיד):>
לכן אני אומר שהימורים בלתי חוקיים, אני בניגוד לאלה שיושבים פה, ראיתי את הכסף השחור שמתגלגל בחוץ ואף אחד בעולם לא יצליח למנוע את זה. אז תורידו את כל העניינים האלה.

<היו"ר מכלוף מיקי זוהר:>
רגע, אז האופוזיציה איתנו? 

<מיקי לוי (יש עתיד):>
דקה, תשמע אותי, כדאי לך. 

<קריאה:>
לא איתנו, עם הספורט. 

<מיקי לוי (יש עתיד):>
אני עם ההיגיון. לכן אני אומר לכם, ראיתי את ההימורים האלה בחוץ. בנושא המיסוי, יש שני נושאים על השולחן כרגע, חד משמעי, להעלות את המיסוי הכולל מ-30% ל-35%, להזכירכם, בעבר זה היה אפס, לאחר מכן זה דילג ל-25% ועכשיו זה ל-30% ועכשיו מבקשים ל-35%. 

<קריאה:>
ולאן הכסף הולך? 

<מיקי לוי (יש עתיד):>
דקה אחת. לכן אני אומר, ארצות הברית, הדמוקרטיה הגדולה, 30%, ואני ממליץ בפני האוצר לרדת מהעץ לעוד 5%, להשאיר את זה בממוצע העולמי. גם אדוני מקסלמן, נכון שבאוסטריה זה אפס, אבל באחרים יש ממוצע אחר, בואו נישאר ב-30% בהתאם לארצות הברית. לא צריך לקחת בעניין הזה יותר. 

<היו"ר מכלוף מיקי זוהר:>
תודה. 

<מיקי לוי (יש עתיד):>
רגע, תן לי שתי דקות, חצי דקה. תן לי, כדאי לך. אני שואל את האוצר וכל רואי החשבון והכלכלנים כאן, וגם את אדוני המנכ"ל, אם אתם רוצים למסות מ-5,000 ל-50, מי מרוויח את זה? כל המסכנים. בואו תכירו לי גם בהוצאות. אני רוצה להגיש את הכרטיסים, תכירו לי גם בהפסדים, לא רק כשזה יהיה פיסקלי, איפה שאתם רוצים למסות את העניין הזה, תעזבו את האנשים שמרוויחים - - - אתה לא תצליח למנוע את ההימור, אם אתה תסגור אין לי בעיה, אבל אתה אומר 'בואו נמסה מ-5,000, לא מ-50,000', למה? כי מי שהרוויח את ה-30,000 אתה רוצה למסות אותו גם כן. תסגור, אל תהיה גיבור גדול. 

<היו"ר מכלוף מיקי זוהר:>
תודה רבה, מיקי. הדובר הבא. 

<רחל עזריה (כולנו):>
לא תהיה הכרה בשום דבר, רק בהוצאות הימורים. לא יאומן. 

<מיקי לוי (יש עתיד):>
זה לא משנה, אני הייתי מתנגד. הבעיה שלכם זה פיסקלי לחלוטין. 

<רחל עזריה (כולנו):>
אז 'יש עתיד', אתם רוצים לעודד הימורים? אני לא מבינה את זה. הכרה בהוצאות הימורים? מאיפה זה הגיע? 

<מיקי לוי (יש עתיד):>
רגע, אבל למסות כן? עד 50,000? 

<רחל עזריה (כולנו):>
הכרה בהוצאות הימורים? 

<מיקי לוי (יש עתיד):>
אני אומר את זה בבדיחות הדעת - - - 

<רחל עזריה (כולנו):>
אין בעיה, אז תבהיר את עצמך. 

<היו"ר מכלוף מיקי זוהר:>
אני מבקש לסיים. סיימת, תודה רבה, מיקי לוי. 

<מיקי לוי (יש עתיד):>
תקשיבי טוב, תבטלי את הכול, נראה אותך. ולכן אני אצביע נגד.

<היו"ר מכלוף מיקי זוהר:>
הדובר הבא, שמעון מזרחי, בבקשה.

<שמעון מזרחי:>
קודם כל אני רוצה לומר שהרבה שנים נלחמנו שבמדינת ישראל יהיה שר ספורט ועד שהגענו למצב שבזמנו מינו את המנוח פנחס גולדשטיין להיות סגן שר לנושא הספורט. היום יש לנו ברוך ה' שרי ספורט ואני מתאר לעצמי מה היה קורה חס ושלום אם לא היה מישהו שהיה מגן על הספורט. הגזרות שאני שומע כאן, ואני לא שמעתי שדיברתם על ביטול מרוצי הסוסים, שזה גם הכנסה גדולה מאוד למועצת ההימורים בספורט. 

<שרת התרבות והספורט מירי רגב:>
כי זה, שמעון, אני מסוכמת עם השר כחלון שאני הולכת איתו - - -

<בני ביטון:>
זה 2,500 מקומות עבודה בדימונה, גברתי השרה. 
<שרת התרבות והספורט מירי רגב:>
למרות שאני מתנגדת לזה - - - 

<בני ביטון:>
על זה אני חולק עלייך. 

<שרת התרבות והספורט מירי רגב:>
למרות שאני מתנגדת לזה, משום שלחצתי איתו יד אני הולכת איתו.

<איתן ברושי (המחנה הציוני):>
יש החלטת ממשלה. 

<בני ביטון:>
עם כל הכבוד לך, יש החלטת ממשלה להקציב בנושא ספורט. 

<שרת התרבות והספורט מירי רגב:>
אנחנו מאמינים בעניין הזה, אבל פקידי האוצר לא יגררו אותנו לפגוע בספורט הישראלי. מה שהם עושים היום, עם המיסוי, זו יריקה על פניהם של הספורט הישראלי, פריפריה וחברתי ולזה אני לא אתן יד. 

<היו"ר מכלוף מיקי זוהר:>
תמשיך, אדוני. 

<שמעון מזרחי:>
מה שנאמר פה עד עכשיו, דבר אחד - - -

<בני ביטון:>
איזה לחיצת יד? 

<היו"ר מכלוף מיקי זוהר:>
לא להפריע לעורך דין שמעון מזרחי. 

<שמעון מזרחי:>
הרבה מועדוני ספורט ייסגרו והראשונים לסבול זה מחלקות הנוער של מועדוני הספורט כי לא יהיה מאיפה להחזיק אותם, מאיפה לתקצב אותם. אני לא מדבר על מתקנים והכול, לא יהיה ספורט לילדים, ילדים יילכו בדיוק לאן שאנחנו לא רוצים שהם יילכו. 

<מרב מיכאלי (המחנה הציוני):>
פתח להם תחנות טוטו ולוטו, מה הבעיה? 

<רחל עזריה (כולנו):>
יהיה להם עיסוק אחר הצהריים. 

<היו"ר מכלוף מיקי זוהר:>
שמעון, לא להתייחס לאמירה. 

<שמעון מזרחי:>
לא יודע, חשבתי שבענייני ספורט ונוער אין קואליציה ואופוזיציה ולומדים את הדברים, כשבאים לפה מכינים שיעורי בית. לכן מה שאני רוצה לומר, דבר אחד, אל תפגעו בספורט ואל תעשו את זה. ומיקי, מה שאני רוצה לומר לך, אמרת דבר נכון, הסברה. מי שמוכר סיגריות מתחייב לכתוב על הקופסה 'העישון מזיק לבריאות', אז אם יעשו הסברה, מי שרוצה להמר בצורה חוקית ויש לו הסברה, אז יש לו גם אזהרה. 

<קריאה:>
יש גם מס על סיגריות וגם אזהרה. 

<שמעון מזרחי:>
זה לא מה שימנע. מה שעלול לקרות, כל ההימורים הבלתי חוקיים יפרחו. 

<היו"ר מכלוף מיקי זוהר:>
לא להפריע, בבקשה. 

<שמעון מזרחי:>
לכן אני מבקש, אל תפגעו בספורט. 

<היו"ר מכלוף מיקי זוהר:>
תודה רבה. חבר הכנסת יואל רזבוזוב. 

<בני ביטון:>
אמרת שתעשה חבר כנסת ראש עיר, לא? 

<היו"ר מכלוף מיקי זוהר:>
לא, איש ציבור ו - - - 

<יואל רזבוזוב (יש עתיד):>
תודה רבה, אדוני היושב ראש. חבריי. אני שומע כאן ממש מדקלמים דף מסרים, מפלגת כולנו, המפלגה של שר האוצר. הייתי בסיפור הזה - - -

<מרב מיכאלי (המחנה הציוני):>
אתה עדיין בסיפור הזה. 

<רחל עזריה (כולנו):>
כן, אתה עדיין בסיפור של המסרים - - -

<מרב מיכאלי (המחנה הציוני):>
אתה עדיין עם המסרים, רק היום הוא לא שר האוצר. 

<רחל עזריה (כולנו):>
אם מרב מיכאלי במפלגת כולנו אני אשמח ש - - - 

<יואל רזבוזוב (יש עתיד):>
אני שומע כאן מוטיב חוזר - - -

<היו"ר מכלוף מיקי זוהר:>
אני מבקש לא להפריע. מרב מיכאלי, את תוציאי משפט, אני אקרא אותך לסדר פעם שנייה. ואני מה זה חיכיתי לרגע הזה, את לא מבינה. 

<יואל רזבוזוב (יש עתיד):>
תודה, אדוני היושב ראש. אז אני שומע כאן מוטיב חוזר של המילה דמגוגיה. אני חושב שדמגוגיה זה חוסר אחריות. הרי אנחנו כולנו יודעים, אנחנו מדברים כאן על ספורט, יש לנו 550 מיליון ₪ לחלוקה לספורט, פחות 50 מיליון של סוסים, יש לנו כבר 500 פלוס המיסוי, פלוס תקרות המס, אנחנו כבר ב-200 פחות, יש לנו 300 מיליון. אני שמעתי אתמול נציג של שר האוצר, הוא אמר לי 'הוספנו 100 מיליון ₪ לבסיס התקציב', איפה? יש 100 מיליון נוספים לבסיס התקציב מעל ה-100? 

<קריאה:>
לא נוספים. 

<קריאה:>
יש 300 לתקציב של השנה.

<יואל רזבוזוב (יש עתיד):>
אני לא יודע, אתם, עוד פעם, אומרים שהתקציב של הספורט גדל, אני לא רואה במספרים בספר התקציב שהתקציב של הספורט גדל. אני רוצה כאן, אנחנו יכולים לדבר נגד הימורים, בעד הימורים, אנחנו רוצים כאן התחייבות על כל שקל. אם יש לנו 550 מיליון, כל שקל שייגרע מהספורט חייבת להיות התחייבות של משרד האוצר עבור כל שקל. ברגע שיש לנו התחייבות כזאת תסגרו את ההימורים, תעשו מה שאתם רוצים. 

<רחל עזריה (כולנו):>
שההתחייבות תהיה בהורדת משכורות בפיס ובלוטו. שזאת תהיה ההתחייבות. 

<שרת התרבות והספורט מירי רגב:>
עוד פעם, זה לא יאומן. אתה מבין, יוסי? אתה תדבר לעניין והיא תגיד דמגוגיה. 

<היו"ר מכלוף מיקי זוהר:>
תודה רבה. ראש עיריית דימונה, בני ביטון, בבקשה.

<בני ביטון:>
טוב. בוקר טוב לכולם. אנחנו השכמנו והגענו מדימונה, אני גם ראש עיריית דימונה וגם יושב ראש פורום ערי הפיתוח. אני ממש מתפלא על חברי הכנסת, על הניתוק, במיוחד מהגברת רחל עזריה, שבאה מהשלטון המקומי ואין לה באמת - - - 

<קריאה:>
בירושלים רגילים לקבל הכול בחינם. 
<בני ביטון:>
בירושלים רגילים לקבל תקציבים. רבותיי, אני אומר לכם במפורש, אין לי בעיה, שיבטלו את ההימורים, שיגידו, רק שיצבעו לנו את הכסף ויגידו לנו, אדוני מנכ"ל האוצר, מאיפה מביאים. אני אתן לך דוגמה, היו לי שלושה אולמות ספורט שהייתי צריך להקים, עוד בזמנו, כשמאיר כהן היה ראש עיריית דימונה. לא היה לו מצ'ינג איך להקים, זה היה תקציב טוטו. באתי אני, כראש עיריית דימונה, מהתקציב השוטף שלי, של עיריית דימונה, צבעתי והקמתי את אולמות הספורט האלה. אולם ספורט אחד, ביטלה לי השרה בנושא המצ'ינג. מאיפה אתה רוצה שאנחנו נביא את הכסף הזה? אז קל להגיד, 'תבטלו את ההימורים, אל תעשו הימורים, לא מהמרים'.
דבר נוסף, יש החלטת ממשלה, גברתי השרה, להקמת מרוצי סוסים. אני כבר מקדם תב"ע ואישור, מדובר על 2,500 מקומות עבודה. ישבתי עם מנכ"ל הטוטו, מנכ"ל הטוטו אמר לי 'אני מוכן להקים לך את כל הסיפור הזה', אז באה ההחלטה, שאת לחצת את היד לשר האוצר. לא יעזור שום דבר, רבותיי, אם לא יהיו כספי טוטו ולא יהיו כספי מפעל הפיס זה מחר בבוקר, אדוני יושב ראש השלטון המקומי, זה סגירת השלטון המקומי, סגירת הרשויות שלנו בדימונה - - -

<חיים ביבס:>
יש לי חדשות בשבילך, ב-1 בינואר כל הכדורגל ו-4,500 עובדים יושבתו. 

<היו"ר מכלוף מיקי זוהר:>
תסיים, בבקשה. 

<בני ביטון:>
אני מסיים. אדוני יושב ראש השלטון המקומי, אני אומר לך, כממלא מקום שלך, אנחנו נסגור, אנחנו מנהלים את המדינה, לא חברי הכנסת. פה הם קובעים כל מיני החלטות, השלטון המקומי הוא השלטון היציב ביותר במדינת ישראל ואנחנו שרי האוצר ואנחנו שרי הבריאות ושרי החינוך ואנחנו יודעים מאיפה להביא את - - -

<היו"ר מכלוף מיקי זוהר:>
תודה רבה, אדוני. הדברים ברורים. 

<רועי פולקמן (כולנו):>
אני מציע להביא לדימונה תעשייה ולא מרוצי סוסים.

<רחל עזריה (כולנו):>
בדיוק. 

<בני ביטון:>
אז יש גם תעשייה. 

<רחל עזריה (כולנו):>
תתאמץ להביא תעשייה, אל תארגן מקומות עבודה במרוצי סוסים. 

<בני ביטון:>
- - - חבר הכנסת, שבעה מפעלים הוקמו - - - לא אתה הבאת, אני הלכתי והבאתי. 

<שרת התרבות והספורט מירי רגב:>
- - - בדימונה, חתיכת חצוף. 

<רחל עזריה (כולנו):>
מרוצי סוסים, זה מקומות העבודה שאתה מייצר. 

<שרת התרבות והספורט מירי רגב:>
אתה לא הבאת כלום לדימונה. 

<קריאה:>
מה הבאת לדימונה? נו באמת. מה הבאת להם? 
<בני ביטון:>
כנראה שלא ביקרת בזמן האחרון - - - 

<שרת התרבות והספורט מירי רגב:>
- - - משרד האוצר, שיביא לדימונה.

<קריאה:>
איזה תעשייה אתה תומך? באמת. באיזה תעשייה אתם תומכים? 

<רחל עזריה (כולנו):>
מרוצי סוסים זה בטח לא תעשייה. לא מתאים לך, אתה ראש עיר, אתה אמור להכיר את הציבור. 

<היו"ר מכלוף מיקי זוהר:>
חברת הכנסת עזריה, אני רוצה להמשיך את הדיון. אני רק אומר משפט. 

<רועי פולקמן (כולנו):>
אוי לאוזניים ששומעות, חזון הנגב, מרוצי סוסים.

<בני ביטון:>
תבוא, תבקר ואל תשב בכנסת. איזה נגב, אתה לא יודע איזה פריחה יש בנגב. 15,000 יחידות דיור בדימונה, שבעה מפעלים בדימונה, מה אתה מדבר בכלל? 
<רועי פולקמן (כולנו):>
אבל מרוצי סוסים? דיברנו על זה כבר.

<בני ביטון:>
דיברנו על זה, זה גם 2,500 מקומות עבודה. 

<רועי פולקמן (כולנו):>
אז מה? לא מרוצי סוסים. 

<בני ביטון:>
גם בזה. 

<היו"ר מכלוף מיקי זוהר:>
בני, אני מבקש ממך להפסיק. 

<איתן ברושי (המחנה הציוני):>
בני, תן גם לאחרים. 

<היו"ר מכלוף מיקי זוהר:>
בני, זהו, מספיק. 

<איתן ברושי (המחנה הציוני):>
ביחס לגודל העיר דיברת הרבה. 

<היו"ר מכלוף מיקי זוהר:>
קצת סבלנות ואני רוצה להזכיר לכל הצעקות פה, אתה ראש עיר שנבחר מהליכוד, נכון? 

<בני ביטון:>
מה זה? אין ליכוד ומערך, אנחנו לא שמים לב. 

<היו"ר מכלוף מיקי זוהר:>
לא, שנייה רגע. נכון? אנחנו מהליכוד, נכון? הם מכולנו, הם בקואליציה איתנו ביחד, אנחנו פה לא עושים מלחמה. אנחנו בעד מטרה אחת.

<חיים ביבס:>
אני חולק עליך. כמי שהיה מעורב בבחירות בדימונה דווקא הליכוד לא היה איתו.

<בני ביטון:>
נכון. 

<היו"ר מכלוף מיקי זוהר:>
אנחנו בעד החלטה שתיטיב עם אזרחי ישראל, החלטה קואליציונית. אני אומר לכם שהשר - - -
<בני ביטון:>
מיקי, כנראה שאתה לא מבין, אין ליכוד, אין מערך בספורט. יש לי את התושבים שלי וזה מה שמעניין אותי. 

<רחל עזריה (כולנו):>
ואתה רוצה לדאוג להם למרוצי סוסים. 

<בני ביטון:>
תתפלאי לשמוע. תבואי, חברת הכנסת רחל עזריה, לדימונה, את מנותקת.

<רחל עזריה (כולנו):>
אני הייתי אצלך. 

<בני ביטון:>
אבל את מנותקת. את לא יודעת מה הולך - - -

<איתן ברושי (המחנה הציוני):>
אבל, בני, תירגע. 

<היו"ר מכלוף מיקי זוהר:>
בני, עם כל הכבוד על המשפט, אבל הבעיה שאם אני אוציא אותך המשפט האחרון לא יעזור לך בהתמודדות על ראשות השלטון המקומי בפעם הבאה. 

<בני ביטון:>
לא רוצה, יש לי את חיים, בינתיים הוא לא הולך. 

<איתן ברושי (המחנה הציוני):>
מיקי, עזוב את זה. 

<היו"ר מכלוף מיקי זוהר:>
אז רגע, סבלנות, לפני שאתה מציג את המועמדות תן לנו לעבוד. חבר הכנסת ברושי, בבקשה. 

<איתן ברושי (המחנה הציוני):>
אדוני היושב ראש, חברי הכנסת, חבריי מרחבי הארץ והמשרדים. 

<היו"ר מכלוף מיקי זוהר:>
ביבס, הוא מסכן אותך. 

<חיים ביבס:>
הוא לא מסכן אותי, בני סגני, גם בקדנציה הבאה הוא יהיה ממלא מקומי.

<איתן ברושי (המחנה הציוני):>
מיקי, אני מציע, חברים, אל"ף, לשמור על תרבות הדיון ורצינות הדיון, זה לא עניין קל. יש פה שני דברים נפרדים. יש פה דיון עקרוני על ההימורים בישראל, זה לא המקום בחוק ההסדרים. חוק ההסדרים שהוא חוק גרוע, שהוא נולד מזמן במצוקה כלכלית, האוצר משתמש בו שלא נכון להרבה מאוד נושאים. עכשיו, מה קרה לאוצר, אדוני המנכ"ל? עשו תכנית ל-17'-18', שיש בה יותר שימושים ממקורות והטילו דרך המסים פתרון למקורות של האוצר. זה לא המקרה היחידי שהפכו את היוצרות, במקום ליצור מקורות ואחר כך שימושים האוצר עשה שימושים ואין לו מקורות, עד כדי כך שהוא מעז לפגוע בספורט כדי לעמוד ביעדי התקציב.

שאלת ההימורים, חבריי בכנסת, היא לא שאלה לחוק ההסדרים, זה דיון ערכי, רציני, לא בצורה כמו שהוא מתנהל. בכל העולם המערבי יש הימורים, הממשלה בוחנת אפשרות להקים קזינו, צריך להפסיק. הייתי מנכ"ל משרד המדע, תרבות וספורט, כשעוד לא חילקו אותו, הייתי ראש רשות, אני יודע על מה מדברים ואני נותן גיבוי לעמדה של משרד התרבות והספורט, אבל בסופו של דבר השאלה אם נוציא את הכסף על אלימות ואלכוהול וסמים. לכן השאלה עכשיו היא על תקציב הספורט ולא על ההימורים. מה האוצר עושה? הוא מאפשר את ההימורים ולוקח יותר כסף למקורות האוצר. אם אתם רוצים, תסגרו את ההימורים, נראה אתכם, יהיה מרד, בקואליציה, לא רק באופוזיציה.
לכן אני חושב שיש כאן בעיה מבנית של תקציב, שהופכים את הדברים על הראש, וצריך להוציא מהדיון את העניין של הימורים כן או לא, זה לא המקום, וצריך להגדיל את תקציב הספורט ולא להקטין אותו ולא באמצעות מיסוי על ההימורים. צריך לעשות את הדברים מסודר, עם שיקול דעת. יש פה המון קלות דעת בהתנהלות של האוצר בתקציב הדו שנתי וגם בדברים אחרים.

<היו"ר מכלוף מיקי זוהר:>
תודה. 

<איתן ברושי (המחנה הציוני):>
לסיכום, אני חושב שאין מקום להקטין את תקציב הספורט, אני נותן גיבוי לרשויות שנוכחות פה ולשלטון המקומי ובעניין הזה אין קואליציה אופוזיציה, אני תומך בעמדת המשרד.

<היו"ר מכלוף מיקי זוהר:>
תודה רבה, אדוני. מנכ"ל האוצר, שי באב"ד, בבקשה. 

<שי באב"ד:>
תודה, אדוני היו"ר. אני קודם כל חייב להגיד שאני מצר על הדיון הזה, כי בעיניי הדיון הזה מעבר ללעשות הצגה וכותרות ודמגוגיה, הוא די מיותר ואני אסביר למה. אנחנו סיכמנו עם משרד התרבות והספורט, שלצערי הרב פתח את הסיכום הזה שבע פעמים רצוף, כל פעם מחדש מסיבות אחרות, לא מובנות לנו לפחות, שתקציבי הספורט לא ייפגעו. הנה אני אומר את זה לפרוטוקול. 

<שרת התרבות והספורט מירי רגב:>
תן מספר. 

<שי באב"ד:>
הנה אני אומר את זה לפרוטוקול. 

<שרת התרבות והספורט מירי רגב:>
שי, אני איתך, 600 מיליון שקל רווח לספורט, אנחנו קמים והולכים. 

<שי באב"ד:>
זה שתצעקו - - - 

<שרת התרבות והספורט מירי רגב:>
קמים והולכים. תן מספר. 

<שי באב"ד:>
זה שהשרה תצעק ותבקש ממני 'תן מספר', עשר פעמים 'תן מספר', זה לא ישנה את - - -

<שרת התרבות והספורט מירי רגב:>
אתה לא נותן אז אין סיכומים. 

<שי באב"ד:>
אני אסביר. היו סיכומים ואני אסביר. זה שפותחים את זה עכשיו כדי לייצר את הכותרות זה בסדר. 

<היו"ר מכלוף מיקי זוהר:>
יש גם דברים שהם מעבר לכותרות. 

<קריאה:>
מה שיפה זה שמשרד האוצר לא מייצר כותרות אף פעם, הוא לא מוציא שום דבר לכותרות. 

<היו"ר מכלוף מיקי זוהר:>
אם אתה חושד בי - - -

<שי באב"ד:>
אתה רוצה לתת לי לסיים רגע? 

<היו"ר מכלוף מיקי זוהר:>
אני אתן לך לסיים, אני יושב הראש, מותר לי להפריע לי. רק לי מותר, אגב. 

<שי באב"ד:>
סליחה, אדוני היו"ר. אני לא חושד בך, דרך אגב. 

<היו"ר מכלוף מיקי זוהר:>
אני אומר, אני לא - - -

<שי באב"ד:>
אתה לא חשוד.

<היו"ר מכלוף מיקי זוהר:>
אני רוצה לעשות את הדיון הזה, כמו שהסברתי בתחילת הדיון, נקי וענייני, אבל אני מבקש לשמור על הקו הזה. 

<שי באב"ד:>
אבל צועקים לי באמצע אז אני אענה, זה לא ענייני כשצועקים. 

<היו"ר מכלוף מיקי זוהר:>
אז לא יצעקו, אני לא אתן לאף אחד.  

<שי באב"ד:>
אני לא צעקתי על אף אחד באמצע, דרך אגב. 

<היו"ר מכלוף מיקי זוהר:>
לא יפריעו לך בדברים. 

<שי באב"ד:>
תודה. עכשיו בוא נסביר למה אנחנו לא נותנים מספר. נניח לא הייתה רפורמה ולא היינו עושים שום רפורמה ולא היינו פה, מישהו היה מתחייב לזה שהרווחים של הטוטו יהיו 300 מיליון? ואם אנשים פתאום היו מפסיקים להמר? ואם היה קורה חס וחלילה איזה צרה, מלחמה, שריפה, שכתוצאה מזה אנשים פחות מהמרים והרווחים של הטוטו היו יורדים, מישהו מתחייב על זה? מישהו בא ואומר שהרווחים של הטוטו חייבים להיות סגורים? תראו לי גוף עסקי אחד שיודע לבוא ולהגיד 'אני מתחייב ב-100% שהרווחים שלי בסוף השנה יהיו איקס'. 
לכן גם בלי הרפורמה הזאת אין הבטחה בצורה בסלע. נניח שאני מוריד את כל הרפורמה הזו מהשולחן, אין הבטחה בצורה בסלע, אבל באנו ואמרנו, לפי התחשיבים שלנו לא תהיה פגיעה, פעם אחת. פעם שנייה, בואו נוריד רק מהשולחן, נושא המיסוי. אמרנו לשרה ודיברנו עשר פעמים ואמרנו שנושא המיסוי יטופל, וגם הייתה לי שיחה הבוקר, גם עם הטוטו, גם עם התאחדות הכדורגל ועם כל הגורמים, והנה אני אומר את זה לפני כל ראשי הערים, נושא המיסוי יטופל, אנחנו נבוא לקראת בנושא המיסוי. אתם רוצים לדעת למה אני לא אומר מספר? אני אגיד לכם גם עכשיו למה אני לא אומר מספר, כי אני יודע שאם אני אגיד מספר חמש דקות אחר כך יפתחו אותי על משהו חדש, יפתחו אותי על עוד משהו ועוד משהו והדמגוגיה תימשך. ולכן אני אומר לכם את האמת בשיא הכנות, אני אסגור את המספר הזה רגע לפני ההצבעה, זה הכול. כי אני לא סומך על האנשים. צר לי, לזה הגענו. 

<שרת התרבות והספורט מירי רגב:>
נראה לי שנצביע ולא נדע מספרים - - -
<שי באב"ד:>
בסדר, לפני ההצבעה יהיו מספרים והיו"ר יידע ואנחנו ניידע את כולם ברגע שנגיע לסגירה הסופית, שלא יהיו עוד פתיחות ועוד פתיחות ועוד פתיחות, כמו שנוהגים לעשות פה. 

<שרת התרבות והספורט מירי רגב:>
במה אתה מגיע לסגירה? הטוטו לא - - -

<שי באב"ד:>
אני לא הפרעתי לשרה, אדוני היו"ר. 

<היו"ר מכלוף מיקי זוהר:>
מה זאת אומרת? תסביר לה ש - - -

<שרת התרבות והספורט מירי רגב:>
מה זאת אומרת? 

<שי באב"ד:>
אנחנו נסגור את המספרים. עם משרד התרבות אנחנו כבר סגרנו עשר פעמים, זה לא עובד. נסגור עוד פעם ועוד פעם, זה לא עובד, לצערי הרב.

<שרת התרבות והספורט מירי רגב:>
כן, בוא תגיד מה המספר שסגרת איתנו. בוא תציג את ההסכם שסגרת איתנו. תגיד, עודד - - -

<עודד טירה:>
- - - ברגע האחרון? תגיד, אפשר לעשות דברים כאלה ברגע האחרון? 

<שרת התרבות והספורט מירי רגב:>
אז תגיד, עודד, בשביל מה אתה פה? - - - תדברו כבר.

<היו"ר מכלוף מיקי זוהר:>
עודד, לא להפריע, תיכף אתה מדבר.

<שי באב"ד:>
אני מיד מסיים. אנחנו נבוא - - -

<שרת התרבות והספורט מירי רגב:>
יושבים פה אנשים ושותקים. 

<שי באב"ד:>
אני יכול לדבר בלי הפרעות, אדוני היו"ר? 

<היו"ר מכלוף מיקי זוהר:>
בטח, אני רק רוצה לומר הערת ביניים ותיכף תסיים את דבריך. אני אומר גם לשרה ואני אומר גם לאגף התקציבים, יש בכוונתי לעמוד בין הצדדים ולנסות להגיע להסכמות. ברור לי שבסופו של דבר אני צריך להביא את זה להצבעה ואני רוצה להביא את זה להצבעה כמשהו מוסכם שבסופו של דבר לא יפגע בספורט מצד אחד וכן יממש את המדיניות של השר להילחם בתופעת ההימורים.
<שי באב"ד:>
אז אני אשמח מאוד, אדוני, ואני חושב שזה גם היה הכיוון והיו חמש פעמים סיכומים כאלה, כולל בכתב וכולל אס.אמ.אסים שהיו מסוכמים. 

<שרת התרבות והספורט מירי רגב:>
אז תביא אותם, תביא את הסיכומים. 

<היו"ר מכלוף מיקי זוהר:>
די, נו מירי, די. 

<שי באב"ד:>
השרה - - - 

<שרת התרבות והספורט מירי רגב:>
אבל אי אפשר לדבר על דברים, תחשוף את הסיכומים. איזה מספר הבנו. 

<שי באב"ד:>
השרה, שאני אחשוף אס.אמ.אסים על זה שהדברים סגורים, 'תשלח לי רק את הנוסח הזה והזה וזה יהיה סגור'? להוציא את זה פה, השרה? אני לא רוצה, אני מכבד אותך. 

<היו"ר מכלוף מיקי זוהר:>
תני לו לסיים. שי, אתה עושה שיח, דבר. 

<שי באב"ד:>
אני אדבר, אז שלא יפריעו. 

<היו"ר מכלוף מיקי זוהר:>
לא יפריעו. 

<שי באב"ד:>
תודה. עכשיו כך, הספורט, אנחנו לא נפגע בו ולפי התחשיבים שלנו - - -

<חיים ביבס:>
בסוף כולנו מדברים, אבל אלה שאנחנו מתגאים בהם, אנחנו רוצים לקחת להם גם את המינימום שיש להם. 

<היו"ר מכלוף מיקי זוהר:>
אפשר, חיים, דקה לתת לו לסיים? 

<שי באב"ד:>
אני לא אריב על זכות הדיבור ומי יש לו קול יותר חזק לדבר.

<היו"ר מכלוף מיקי זוהר:>
אני לא גוזל ממך מזכות הדיבור. 

<שי באב"ד:>
אבל כל שנייה יש התפרצויות, אדוני. עכשיו כך, אני אומר שוב ואני חוזר לפרוטוקול, הספורט לא ייפגע, השר גם הנחה את זה, ובסופו של יום בנושא המיסוי אנחנו נבוא לקראת ואנחנו נגיע להבנות וההבנות האלה יהיו לסוף, כי מה לעשות, יש הליך פוליטי שצריך לעבור אותו. פעם אחת. 
<היו"ר מכלוף מיקי זוהר:>
תודה רבה. 

<שרת התרבות והספורט מירי רגב:>
זה פוליטי? איפה פוליטי? 

<שי באב"ד:>
חד משמעי פוליטי. פעם שנייה, בנושא מרוצי הסוסים, מרוצי הסוסים לא ימשיכו. לא מרוצי הסוסים ולא מכונות המזל - - - 

<איתן ברושי (המחנה הציוני):>
אתם מבטלים החלטת ממשלה, שי? 

<שי באב"ד:>
אנחנו לא נבטל החלטות ממשלה, הדבר הזה יתבצע לפי החוק, בשיח גם עם החברות וייעשה בדיוק כמו שצריך. ודבר אחרון שאני רוצה לסיים. כל הנושא של הרפורמה בטיפול בהימורים לא נועדה לפגוע בספורט, היא נועדה לעשות קצת סדר בנושא ההימורים. אין שום סיבה בעולם שהוצאות השיווק של הגופים האלה, ואני מקבל את מה שיוסי פילוס אמר על היעילות של הטוטו, אבל אין שום סיבה בעולם שהוצאות השיווק של הגופים האלה יגיעו לרמה שהן מגיעות וכל בן אדם, יפמפמו לו שרק אם הוא ימלא ואריאלה תגיד לו שרק אם הוא ימלא את הטפסים ורק הוא יעשה אז אוטוטו הוא ייצא ממעגל המצוקה ואוטוטו הוא יהיה מיליונר.

<היו"ר מכלוף מיקי זוהר:>
אתה מציע לפטר את אריאלה, אדוני? 

<שי באב"ד:>
זה פעם אחת. פעם שנייה - - - 

<היו"ר מכלוף מיקי זוהר:>
אתה מציע לפטר את אריאלה? 

<שי באב"ד:>
לא, אני לא מציע לפטר את אריאלה.

<קריאה:>
אתה יכול להעביר אותה לביטוח לאומי. 

<שי באב"ד:>
אין שום סיבה בעולם - - - 

<היו"ר מכלוף מיקי זוהר:>
אריאלה מביטוח לאומי, 'התקשרתי להגיד לך שיש לך חוב של 5,000 שקל'. 

<קריאה:>
לא, פעם אחת שהיא תתקשר מהביטוח הלאומי להגיד מה מגיע, לא מה לא מגיע. 

<שי באב"ד:>
אין שום סיבה בעולם שהזכיינים של הלוטו והפיס ירוויחו 7% כאשר בכל המדינות המקבילות מרוויחים 5% ו-5.5% ואין שום סיבה בעולם שהוצאות התפעול יהיו משמעותית יותר גבוהות מאשר הוצאות התפעול בארגונים אחרים. אלה הדברים שדיברנו עליהם, פעם אחת.

פעם שנייה, הורדנו את ההימורים הבעייתיים. ודרך אגב, אני רוצה להגיד עוד אמירה, הלוואי שהיינו יכולים בכלל להוריד את כל ההימורים ולהגיע למצב שאנחנו מממנים כמדינה את הכול. זה הדבר הכי ראוי, אבל כל עוד אנחנו לא יכולים לעשות את זה אנחנו נווסת את ההימורים הבעייתיים, פעם אחת, ופעם שנייה, נדאג לספורט כי ראש עיריית דימונה צודק וכל ראשי המועצות פה צודקים, הם לא צריכים להיפגע מזה בתקציבים ואנחנו נדאג שכך יהיה. 

<היו"ר מכלוף מיקי זוהר:>
תודה רבה. יוסי שרעבי, מנכ"ל משרד התרבות והספורט, כתגובה לדבריו של מנכ"ל משרד האוצר.
<שי באב"ד:>
אנחנו לא פוגעים, עוד לא ירד שקל, אני לא פוגע עכשיו בכלום. 
<יוסי שרעבי:>
אני רוצה, ברשותכם, להתייחס לכמה דברים בקצרה. אנחנו מתנהלים בתקופה האחרונה, להזכירכם אנחנו נמצאים כבר בחודש דצמבר, אנחנו נדרשים היום כבר לתת התחייבויות תקציביות לאיגודים, לאגודות, לקבוצות, לוועד הפראלימפי, לוועד האולימפי, לאיל"ת, לאתנה, אנחנו נמצאים במציאות שבה אנחנו לא יודעים מה מסגרת התקציב שעומדת לרשותנו בשנה הבאה. אנחנו נמצאים תחת מספרים שאנחנו לפחות, בניתוחים שלנו, גם ניתוחים של המשרד וגם ניתוחים של הטוטו, אנחנו נמצאים במצב שבו אנחנו מעריכים שבמידה שהרפורמה עוברת כפי שהיא עוברת, או כפי שהיא מוצגת ברגע זה, המשמעות שלה יכולה להגיע לאזורים של 250 מיליון שקל פגיעה בשורת הרווח של הטוטו שעובדת לטובת עולם הספורט. 

אנחנו לא עוסקים בהימורים, מבחינתנו זו פררוגטיבה של האוצר, לפחות מנקודת מבט של משרד הספורט, זה לא הדיון שלנו בכלל, אנחנו עוסקים במקורות לעולם הספורט, זה מה שמעסיק אותנו. אנחנו ברגע זה נמצאים במצב בו אנחנו מוטרדים, אנחנו נמצאים תחת איזה שהיא הבטחה, כמו ששי אמר - - -

<שי באב"ד:>
בכתב. 

<יוסי שרעבי:>
הבטחה. 

<שי באב"ד:>
בכתב, וכולל כמה - - -

<שרת התרבות והספורט מירי רגב:>
הוא עונה לך. 

<יוסי שרעבי:>
הבטחה שלא תהיה פגיעה בתקציבים של הספורט - - - 

<שי באב"ד:>
נכון. 

<יוסי שרעבי:>
אבל אנחנו ממשיכים להתנהל ואנחנו שואלים, רגע, איך לא תהיה פגיעה? וגם בשיחות - - - באס.אמ.אסים ודחיות, איך לא תהיה פגיעה כשאנחנו נמצאים במציאות שבה ממשיכים לקדם את הרפורמה מצד אחד והרפורמה אמורה לפגוע באזור ה-250 מיליון שקל בתקציב, בשורת הרווח, ומצד שני אף אחד לא יודע להגיד לנו שככל שתהיה פגיעה כזאת האוצר יידע להביא לי את הכסף ואת המקורות כדי שנוכל לעמוד בתכנית העבודה של המשרד ושל גופי הספורט. 

<שי באב"ד:>
מה זה הבטחה שתקציבי הספורט לא ייפגעו, שהאוצר נותן לך אם זה לא הבטחה כזאת? 

<שרת התרבות והספורט מירי רגב:>
תן לי רווח, שורת רווח. 

<שי באב"ד:>
אין כזה דבר, לא יהיה, גם לא היה קודם. 

<יוסי שרעבי:>
שי, שי, אנחנו - - - 

<שרת התרבות והספורט מירי רגב:>
דבר איתי במספרים. 

<יוסי שרעבי:>
שי, אנחנו לא מתווכחים עם הרצון של שר האוצר ושל משרד האוצר לעשות רפורמות, אנחנו כן חרדים לעולם הספורט. אנחנו נמצאים היום במציאות שבה תקציב הספורט במדינת ישראל עומד על 650 מיליון שקל בלבד, 550 מגיעים מהטוטו, 100 מיליון מגיעים מעולם הספורט. אנחנו נמצאים במציאות שבה כתוצאה מהרפורמה הזאת, אם משרד האוצר לא מעמיד מקורות אחרים, אנחנו נהיה במצב של קיצוץ של 50% מתקציבי הספורט. יושבים כאן אנשים מעולם הספורט, מהג'ודו ומקומות אחרים, שמדברים על זה שבמסגרות התקציביות הקיימות היום, לפני הקיצוץ, הם לא יודעים לעמוד בתכניות העבודה שלהם, במציאות של היום. עכשיו אני אומר, תקשיבו, הימורים, רפורמה, מיסוי, זה פררוגטיבה של משרד האוצר, אין שום בעיה, אני בכלל לא מתווכח על זה, זה לא אצלי במשרד, אבל בסופו של דבר יש כאן עולם ספורט שלם שניזון מהתקציבים האלה, חי מהם, הולך וצומח, זה אחד השגרירים הכי טובים שיש למדינת ישראל. 

<שי באב"ד:>
אבל זה חסר משמעות זה שאמרנו לך שלא ייפגעו תקציבי הספורט? אני לא מצליח להבין.

<שרת התרבות והספורט מירי רגב:>
אז תגיד לנו רווח. 

<יוסי שרעבי:>
שי, מה המשמעות של - - - 

<שי באב"ד:>
לא יהיה רווח, גם קודם לא היה רווח. 

<יוסי שרעבי:>
שי, מה המשמעות שיושבים במועצה הלאומית לספורט והיא צריכה לחלק את הכסף החודש, היא לא יודעת מה היא הולכת לעשות בכלל.

<היו"ר מכלוף מיקי זוהר:>
תודה רבה. ראש העיר של קרית גת רוצה לומר משפט, בבקשה, תנו לו. 
<באסל גטאס (הרשימה המשותפת):>
אתה לא מרגיש שאנחנו לא מדברים? 

<היו"ר מכלוף מיקי זוהר:>
אתה תדבר, אדוני. 

<אבירם דהרי:>
יש לי הצעה. כיוון שאני סומך על מה ששי אומר ומצד שני, אם זה לא יקרה מי ישלם את המחיר, כי זו תמיד הבעיה, לסמוך על מישהו, אבל אם זה לא יקרה מי משלם את המחיר? אם אתה יודע שמישהו ישלם את המחיר אז אתה - - - מה אני מציע, שי? בכלל באופן עקרוני. 

<חיים ביבס:>
סעיף תקציבי צבוע. 

<אבירם דהרי:>
בדיוק. יפה. 

<שרת התרבות והספורט מירי רגב:>
אין בעיה, שימו לנו סעיף תקציבי - - - 

<חיים ביבס:>
7 מיליארד שקל הכנסנו להם לקופה, שיושב להם מחוץ לתקציב, קחו, מיליארד וחצי מתוך זה. 

<היו"ר מכלוף מיקי זוהר:>
לא להפריע לראש עיריית קרית גת. 

<שי באב"ד:>
אני אסביר לך למה ההצעה שלך - - -

<אבירם דהרי:>
גם את המסים הרגילים, אין ערבות שתקבלו איקס או וואי, אין ערבות, אבל מצד שני אין משרד ממשלתי ואי אפשר להגיד לגוף מסוים, סעיף תקציבי מסוים, 'תשמע - - -', אבל מצד שני אתה אומר לו 'תשמע, אני מבטיח לך שלא תיפגע, מבטיח לך', שים לו סעיף תקציבי, תגיד לו 'הנה זה', לא מעניין מה אני עושה עם הכסף, זו בעיה שלי. 

<שרת התרבות והספורט מירי רגב:>
יפה. 

<שי באב"ד:>
אמרתי ואני אומר שוב שכתוצאה מהרפורמה - - -

<היו"ר מכלוף מיקי זוהר:>
טוב. 

<שי באב"ד:>
אני רוצה רק להבהיר על מה ההתחייבות, כדי שאחר כך לא - - - כתוצאה מהרפורמה על כלל סעיפיה לא ייפגעו תקציבי הספורט. זאת אומרת אם לא הייתה רפורמה ותקציבי הספורט היו נפגעים אנחנו, כמשרד אוצר, היינו באים ומנסים לראות איך עוזרים, אבל אין לנו התחייבות להשלים את זה למה שזה היה כי לא עשינו שום רפורמה. כתוצאה מהרפורמה לא ייפגעו תקציבי הספורט, זה פעם אחת, ואנחנו אומרים את זה חד וחלק. רק לדייק מה אמרנו. פעם שנייה אמרנו שבנושא המיסוי, אנחנו מכירים את הבעיה, מודעים לה, נטפל. לצערי, אם הדיון היה ענייני כבר היינו מטפלים בזה לפני, אבל בגלל שיש - - - 

<היו"ר מכלוף מיקי זוהר:>
אה, אתה קורא ל - - -

<שרת התרבות והספורט מירי רגב:>
מי הפריע לכם לבוא ולהגיד לנו מספרים? 

<היו"ר מכלוף מיקי זוהר:>
שי, תחזור בך. 

<שרת התרבות והספורט מירי רגב:>
יושב פה גיא, ראש אגף התקציבים, מול טמקין, אפשר לסגור משהו עם האוצר - - -

<היו"ר מכלוף מיקי זוהר:>
תחזור בך. 

<שי באב"ד:>
לא אצלך, סליחה. אדוני היו"ר, לא פה. 

<היו"ר מכלוף מיקי זוהר:>
אין יותר ענייני מ - - -

<שי באב"ד:>
אני חוזר בי, מובהר שהדיון לא פה בוועדה, הכוונה הייתה שהמשא ומתן, לא בוועדה, אל מול הגורמים הרלוונטיים, לא היה ענייני. זה פעם אחת. 

<קריאה:>
אנחנו לא מפסיקים לנסות ול - - - לא מספיקים. 

<שרת התרבות והספורט מירי רגב:>
המנכ"ל לא מצליח לעשות עסקים עם האוצר, מנכ"ל המשרד. 

<שי באב"ד:>
עכשיו, את הסעיף עצמו - - -

<היו"ר מכלוף מיקי זוהר:>
תודה, שי. אני רוצה להמשיך. 

<שי באב"ד:>
לקחת - - - הרווח, אנחנו לא יכולים לעשות. אבל בסופו של דבר הדברים ייסגרו, נטפל בסעיף המיסוי, התחשיבים שלנו מראים שאין פגיעה, ככל שתהיה פגיעה מהרפורמה אנחנו נדאג לשפות על זה וכל הדיון הזה הוא סתם, הוא מיותר. 

<היו"ר מכלוף מיקי זוהר:>
תודה, שי. הדבר שאמר ראש העיר מאוד מעניין, אני מבקש ממשרד האוצר - - -

<שי באב"ד:>
אני אומר, זה לא קשור לפה, אני חוזר בי, זה לא לא-ענייני. 
<היו"ר מכלוף מיקי זוהר:>
חברת הכנסת מרב מיכאלי, בבקשה, ואחר כך עודד טירה ואחר כך באסל גטאס. 

<מרב מיכאלי (המחנה הציוני):>
תודה רבה, אדוני. אני מרגישה שצריך לשים כל מיני הנחות יסוד בתחילת הדברים. ספורט זה דבר מעולה, סופר חשוב, הלוואי שבאמת מדינת ישראל הייתה מממנת הרבה הרבה יותר ספורט, זה היה עושה טוב בכל כך הרבה רמות, באמת, אי אפשר להתחיל לדבר על זה בכלל. אין ספק, ספורט זה טוב. 

לעניין הרשויות המקומיות, אני רוצה להגיד לכם, הרבה שנים לפני שבאתי לכנסת אני הייתי מאלה שהתנגדו, באמת, בכל הכוח שהיה לי אז שייתנו את מענקי האיזון, שזה היה שואה לרשויות המקומיות ועד היום אנחנו מתמודדות, הם, אנחנו, כולנו מתמודדים עם הנזקים שנגרמו בעקבות זה ומעולם עוד לא היה תיקון אמיתי לדבר הזה. אלה נזקים שעכשיו צריך לתקן, ככה שהדבר הזה שקורה פה, שבאים ומשסים אותנו אחד נגד השני כאילו אנחנו בכלל באיזה צדדים אחרים של איזה מתרסים, זה דבר שלעצמו הוא הרסני ושערורייתי וחמור ולא אחראי ובאמת אין לי מילים, אבל הדיון הזה הוא לא על ספורט, חברות וחברים, הדיון הזה הוא על ההימורים החוקיים במדינת ישראל.

אני יודעת שיש גורמים בממשלה הזאת שלא כל כך מעריכים את האקדמיה ודברים שעושים שם, אבל אל"ף, יש מחקר, אני מתעסקת בזה עוד מהכנסת הקודמת, ואתה יודע, מר ביטון, אגב, איך הגעתי להתעסק בזה? אני בחורה לא מהמרת באישיותי - - -

<בני ביטון:>
גם אני לא. 

<מרב מיכאלי (המחנה הציוני):>
אבל דווקא בדימונה, באחד הסיורים שלי, במהלך הקמפיין לכנסת ה-19, ניגשה אליי אישה באיזה מרכז מסחרי ואמרה לי 'תעשי לי טובה, תסגרי את תחנות ההימורים האלה', אמרתי לה 'על מה את מדברת?' היא אמרה לי 'הם יושבים פה כל היום, הילדים שלי יכולים להיכנס, החיים שלי נהרסים, המשפחה שלי הלכה'. ככה נכנסתי לעולם הזה של ההימורים, ככה הגשתי את הצעת החוק לביטול מכונות המשחקים האלקטרוניות של מפעל הפיס ולהתחיל לצמצם את ממדי ההימורים החוקיים.

<היו"ר מכלוף מיקי זוהר:>
אף אחד לא חולק על זה, חברת הכנסת מיכאלי. כולם איתך בעניין הזה, אנחנו רוצים לצמצם את ה - - - רק צריך לעשות את זה בדרך הנכונה. 

<מרב מיכאלי (המחנה הציוני):>
אז קודם כל על זה מדובר, חלק מהרפורמה שמדובר בה, מדובר בדיוק על זה, הבטחה של שר האוצר, אחרי שהוא אמנם לא העביר את הצעת החוק שלי, אבל נתן הבטחה מעצמו לסגור את המכונות האלה ולהתחיל לצמצם את ממדי ההימורים. 

<היו"ר מכלוף מיקי זוהר:>
הוא סגר את מכונות ה - - - 

<מרב מיכאלי (המחנה הציוני):>
עכשיו, ברשות אדוני, גם הנייר שלנו, שהזמנו ממרכז המחקר והמידע של הכנסת, גם מחקר חדש של פרופ' מומי דהן מהאוניברסיטה העברית, מראה בצורה מאוד מפורשת, אל"ף, שהימורים לא חוקיים הם לא תלויים בהימורים החוקיים ואולי להיפך, להיפך, זאת אומרת רוב מכריע של הציבור הוא ציבור נורמטיבי, הוא לא עושה דברים לא חוקיים, נקודה. יש הבדל בין לעשות משהו שלא רק שהוא מותר, אלא שהממשלה מזמינה אותך לעשות אותו ומפרסמת ומשדלת, לבין לעשות משהו שהוא אסור בחוק. עכשיו הטיעון הזה של הלא חוקי, אז אני לא מבינה למה הממשלה עוצרת בהימורים ולא תפתח גם חנויות סמים ולא תפתח גם מכוני סחר בנשים ויש הרבה דברים לא חוקיים שאפשר להגיד בואו נעשה חוקי - - -

<היו"ר מכלוף מיקי זוהר:>
חברת הכנסת מרב, מה שנכון לתל אביב לא בהכרח נכון לבית שאן. 

<מרב מיכאלי (המחנה הציוני):>
אוה, על זה אתה צריך ראשון לקפוץ, מר ביטון, על האמירה הזאת. 

<חיים ביבס:>
למה? זו אמירה נכונה, הוא צודק.

<היו"ר מכלוף מיקי זוהר:>
זו אמירה נכונה. 

<חיים ביבס:>
הוא צודק, כי אתם באמת לא מכירים, זאת הבעיה. 

<מרב מיכאלי (המחנה הציוני):>
אבל אני - - - 

<היו"ר מכלוף מיקי זוהר:>
את יודעת ששם - - -

<חיים ביבס:>
אתם באים רק כדי שיצביעו לכם, אבל אין לכם הכרה אמיתית, אתם לא יודעים מה זה. 

<שי באב"ד:>
אתה מדבר כדוקטורנט בנושא הימורים, אני מבין. גם אתה וגם - - - על כל נושא ההימורים. איך מי שמהמרים חוקי הוא יהפוך - - - 

<חיים ביבס:>
שי, תעמוד פה בלי לספר סיפורים, הבטחה לסעיף תקציבי. על הגב שלי, שלי, על הגב שלי במודיעין לבד אתה מכניס מיליארד שקל לקופה - - - 
<שי באב"ד:>
אני לא מספר סיפורים, אני לא עושה שום - - - אני מחזיר לך את אותו מצב שהיה לך קודם.

<חיים ביבס:>
קח את הכסף הזה, תחזיר אותו למתקנים ולדברים. 

<שי באב"ד:>
אני מחזיר את אותו מצב כמו שהיה קודם. זה שתצעק - - -

<מרב מיכאלי (המחנה הציוני):>
אדוני, אדוני. 

<רחל עזריה (כולנו):>
כל תחנות ההימורים הם באזורים החלשים, אין בצפון תל אביב, אין באזורים החזקים. 

<חיים ביבס:>
- - - שים את זה שם, נראה אותך. אתה לא שם, כי אתה רוצה את - - - 

<שי באב"ד:>
לא נכון. 

<חיים ביבס:>
נו באמת, זה פופוליזם. 

<קריאה:>
אני כאמא לארבעה ילדים נלחמת - - -

<רחל עזריה (כולנו):>
אני אמא לארבעה ילדים בדיוק כמוך ואני נלחמת בדיוק כמוך על זה ואפילו הרבה יותר. כל תחנות ההימורים הם באזורים החלשים, כל תחנות ההימורים, אנחנו כולנו יודעים את זה. 

<היו"ר מכלוף מיקי זוהר:>
אני מבקש שקט מכולם. מרב, תמשיכי. 

<מרב מיכאלי (המחנה הציוני):>
תודה רבה, אדוני. אז קודם כל אני מפנה את כולכם, המחקר באמת הכי הכי עדכני, זה המחקר של פרופ' מומי דהן ומה שהוא עשה, הוא שם מיפוי על מיפוי, הוא שם אחד על השני את מפת החנויות של סופרפארם ואת מפת התחנות להימורים ותראו את ההבדלים, איפה יש יותר תחנות הימורים חוקיות במדינת ישראל, ואנחנו לא מדברות במונחי יישובים אלא במונחי שכונות, ותראו שבשכונות הכי חלשות והכי מוחלשות נמצאים הכי הרבה הימורים חוקיים.

עכשיו, אני אומרת לכם מפורשות, כמו שאמר, אמנם הוא מהאוצר, כמו שאמרתם, אין פה קואליציה ואופוזיציה, זו דוגמה מאוד טובה, אני מהאופוזיציה, כמו שטרח פה עכשיו חיים ביבס להעליב אותי על זה שלפי דעתו לא מצביעים לי ועדיין אני מרשה לעצמי לחשוב שאני מבינה משהו - - - 

<חיים ביבס:>
לא אמרתי שלא מצביעים, את מגיעה רק כשצריך להצביע לך. מה לעשות, תדייקי. 

<מרב מיכאלי (המחנה הציוני):>
ואני חשבתי שבאופן אישי - - -

<היו"ר מכלוף מיקי זוהר:>
די, חיים, שקט. תן לה לסיים. 

<מרב מיכאלי (המחנה הציוני):>
ואני חשבתי שיש בינינו כבוד הדדי קצת יותר גדול מזה - - -

<חיים ביבס:>
לחלוטין לא, את לא הקשבת למה שאמרתי. 

<מרב מיכאלי (המחנה הציוני):>
אבל אני מבינה שהכול כשר עכשיו במאבק הזה לזה שהם יצבעו לכם או לא יצבעו לכם כסף, אז הכול כשר ואפשר להגיד איזה דברי בלע שרוצים. 
<בני ביטון:>
חס וחלילה, מרב, לא נכון. לא שמעת - - -

<חיים ביבס:>
את לא הקשבת למה שאמרתי, את לא שמעת מה אמרתי. את הקשבת למה שאמרתי בכלל? את אפילו לא הקשבת. מילא האוצר נעלב מזה שהוא תוקע אותנו, זה בסדר, אבל את? 

<היו"ר מכלוף מיקי זוהר:>
חיים, די. תן לה לסיים, בבקשה. 

<מרב מיכאלי (המחנה הציוני):>
אני רוצה להגיד, במקום שיהיה פה מצב שהממשלה באה ולוקחים שני שרים ואומרים בואו נעשה ווין ווין, גם נצמצם את ההימורים החוקיים וגם נביא כסף לספורט, נביא תועלת משני הצדדים, גם נגרום לאנשים שלא יילכו לעשות דברים הרסניים כמו הימורים, ואגב, אם הייתם באים, אדוני מר ביבס, אם היית מגיע לכנס שעשינו בשדולה שלנו למאבק בהימורים, בהתמכרויות, והיית שומע את העדויות של כל אלה שמכורים לווינר וללוטו ולמכונות - - -

<חיים ביבס:>
אבל, מרב, אני איתך, תסגרו - - - 

<מרב מיכאלי (המחנה הציוני):>
אז היית מדבר אולי פחות - - - 

<חיים ביבס:>
אני אומר לך, הנה, תסגרו את הטוטו ואת הלוטו, שאוצר מדינת ישראל יביא את הכסף. 

<מרב מיכאלי (המחנה הציוני):>
אבל זה בדיוק מה שמדובר. 

<חיים ביבס:>
חבר'ה, מה, אתם פופוליסטים על הגב שלנו? את תלכי לקאמרי ולהיכל התרבות בתל אביב על חשבון הפיס ותספרי - - -

<רחל עזריה (כולנו):>
על חשבון העניים שגירדו והימרו. 

<חיים ביבס:>
ואת תמשיכי לגזור סרטים בארנה על חשבון הפיס, גם את. כל המשכורות שאת מדברת זה 20 מיליון שקל, זה טיפה בים, זה שטויות, את מדברת בלי להבין מה את אומרת. 

<מרב מיכאלי (המחנה הציוני):>
אני לא מדברת על המשכורות. 

<חיים ביבס:>
לא עלייך, עליה. 

<מרב מיכאלי (המחנה הציוני):>
אני מדברת על זה שאתה לא יכול לבוא - - - חיים, הרי אם אתה חושב על זה רגע בהגינות אז אי אפשר - - -

<היו"ר מכלוף מיקי זוהר:>
את צריכה לסיים, מרב. 

<מרב מיכאלי (המחנה הציוני):>
אני מנסה, אבל אתה לא שומר על זכות הדיבור שלי אז אני לא יכולה לסיים. 

<היו"ר מכלוף מיקי זוהר:>
בבקשה. לא להפריע, חברים. 

<מרב מיכאלי (המחנה הציוני):>
אם נדבר בהגינות הרי זה מובן מאליו שאי אפשר לדבר גבוהה גבוהה בשבח היתרונות של המימון של ספורט כשהכסף הזה מגיע ממיסוי עקיף של אנשים שהכי אין להם ואתה הורס להם את החיים בהתמכרויות להימורים. באמת, צריך להיות הגונים, על זה מדובר פה, לא על זה שלא צריך לממן את הספורט. אבל סוף סוף עושים פה צעדים לצמצום ההימורים החוקיים, אנחנו חייבות וחייבים לתמוך בהם. 

<היו"ר מכלוף מיקי זוהר:>
הצעדים האלה, צריך לבחון אותם, זו בדיוק מהות הדיון. 

<מרב מיכאלי (המחנה הציוני):>
הם כבר נבחנו ויש על זה נתונים מפה עד מחרתיים, זה סוף סוף מגיע לביצוע. 

<היו"ר מכלוף מיקי זוהר:>
לבחון את הצעדים כדי להחליט האם הצעדים נכונים או לא נכונים להפחתת תופעת ההימורים. 

<מרב מיכאלי (המחנה הציוני):>
הם לא מספיקים, זה אני מסכימה איתך. 

<היו"ר מכלוף מיקי זוהר:>
אני בעד לסגור לגמרי את תופעת ההימורים, לגמרי. 

<מרב מיכאלי (המחנה הציוני):>
הם לא מספיקים. 

<היו"ר מכלוף מיקי זוהר:>
עודד טירה, בקצרה, בבקשה. 

<עודד טירה:>
אני רוצה להוסיף מילה אחת. מאחר שאנשים עשו פה מאמץ להגיע היום וקמו מוקדם בבוקר אני רוצה קודם להביע הערכה לחברי המועצה הלאומית, לשמעון מזרחי, יעל ארד, דני בן אבו, אריק קפלן, מיכל כפרי וגילי אמיר והרבה אחרים שרצו לבוא, אבל לא יכלו להגיע, שהגיעו לכאן ונמצאים פה איתנו. 
<בני ביטון:>
ואורן סמדג'ה. 

<עודד טירה:>
וספורטאים כמובן, אבל אני מדבר על החבר'ה שקרובים אליי, כי אני יושב ראש המועצה. 

<שרת התרבות והספורט מירי רגב:>
עודד, אנחנו עכשיו לא בכיבודים. 

<עודד טירה:>
אני רוצה לדבר על ההיבט התהליכי. מאחר שהטוטו מייצר למעשה 80% מהתקציב שלנו לספורט הרי שמה שקורה עכשיו זה רפורמה בספורט, זה זעזוע בספורט ולא בטוטו, כי כל מה שקורה לטוטו בסופו של דבר משפיע על הספורט. עושים רפורמה בדיונים מבוזרים, דיון אחד על 5%, אחר כך דיון אחד על שינוי מדרגות המס, אחר כך דיונים אחרים על כל עוד סוגיות שקשורות בזה, אני היום נמצא בערפל קרב, כזה שאחראי היום להוציא תקציב ל-2017, אני מודיע לכם שאין לי תקציב ואני לא יודע מה לעשות ואני לא רואה את עצמי מייצר תקציב עד הרבעון הראשון, סוף הרבעון הראשון של 2017, כי אני לא יודע כמה כסף נותר לחלוקה מאחר שהטוטו לא יודע מה יהיה ברפורמה.

<שרת התרבות והספורט מירי רגב:>
זה הדבר העיקרי. תסביר את זה, כי אי אפשר ליצור תקציב כשלא יודעים מה השורה התחתונה.

<היו"ר מכלוף מיקי זוהר:>
חוסר הוודאות לא מאפשר לכם להמשיך להתנהל. 

<עודד טירה:>
אני צריך לקבל מהטוטו סכום לחלוקה, כשאין לי את הסכום הזה לחלוקה אני לא יודע לעשות תקציב. זה דבר אחד. 

<שרת התרבות והספורט מירי רגב:>
איך הוא יכול לחלק אם הוא לא יודע כמה? 

<עודד טירה:>
דבר שני, אנחנו זקוקים ל-620 מיליוני שקלים על מנת לעשות תקציב לשנה הבאה וזה בכדי לכבד התחייבויות כאלה ואחרות לתכנית ה - - - 

<היו"ר מכלוף מיקי זוהר:>
תודה. 

<עודד טירה:>
לא, יש לי עוד מה לומר. 

<עודד טירה:>
את תכנית המתקנים הלאומית לטיפול במתקני ספורט בפריפריה, לממש לקחים מהמשחקים האולימפיים, לטפל בממד האנושי, במשאב האנושי. בעבר עשינו מתקנים, היום, מאז שהוקמה המועצה הלאומית ומאז שמירי רגב מונתה לשרת הספורט - - - 

<קריאה:>
תגיד איזה תפקיד זה. 

<עודד טירה:>
יושב ראש המועצה הלאומית לספורט. אנחנו עוסקים בממד האנושי, במשאב האנושי, זה הספורטאי, זה המנהל, זה המאמן, זה הספורט העממי וזה מסלול חיי איש הספורט. 

<היו"ר מכלוף מיקי זוהר:>
לסיכום, משפט אחרון. 

<עודד טירה:>
חבר'ה, זה לא מכובד שבא בן אדם מרחוק והוא לא יכול גם לדבר. 

<היו"ר מכלוף מיקי זוהר:>
אדוני, אתה יודע כמה אנשים מכובדים הגיעו לפה היום והם לא דיברו? 

<עודד טירה:>
בסדר, תודה רבה. לסיכום, רק סעיף המיסוי יפגע ב-160 מיליוני שקלים בסכום לחלוקה של הספורט וזה קיטון של 40%. אני מבקש, ואני אומר לכם את זה מעמדה של דאגה, אני מתנדב פה וכל חברי המועצה מתנדבים, אנחנו מדברים מדם לבנו ולא מתוך אינטרס למשהו. אין לי שום אינטרס פה, אבל אני אומר לכם, אני מודאג, אני לא יודע איך אני הולך ל - - - אני צריך את ה-620 מיליוני שקלים ואני דורש מהאוצר, מאחר שתקציב הספורט היום שלנו הוא קטן מתקציבי הספורט של מתחרים שלנו בעולם, קטן בהרבה, ואני צריך 620 מיליוני שקלים מינימום על מנת לייצר תקציב לשנה הבאה. אני דורש שיפוי ממשרד האוצר עד לסכום הזה כדי שנוכל להמשיך ולעבוד, כי אם לא כן אנחנו קרסנו.

<היו"ר מכלוף מיקי זוהר:>
תודה, אדוני. חבר הכנסת באסל גטאס, בבקשה. 

<באסל גטאס (הרשימה המשותפת):>
שלום לכולם קודם כל. אני חושב שאנחנו פה נמצאים במשחק, משחק תיאטרון כזה, ואיך אתה יודע שאתה במשחק? כי אתה בעצם מסכים עם כולם. אני מסכים עם כל הדרישות, כי אני רוצה יותר ספורט, אני רוצה עוד יותר מקורות לספורט, אני גם עם האוצר, כי אני נגד הימורים, אז פה נראה לי שאתם, סליחה, בקואליציה כולם רוצים לייצר כותרות על חשבון אנשים שבאו לכאן ועל חשבון ועדת הכספים. על חשבון ועדת הכספים, לפחות חברים כמוני לא ייתנו למשחק הזה ל - - -

<היו"ר מכלוף מיקי זוהר:>
תודה. 

<באסל גטאס (הרשימה המשותפת):>
מה תודה? עוד לא סיימתי. 

<היו"ר מכלוף מיקי זוהר:>
סיימת, לא? 

<באסל גטאס (הרשימה המשותפת):>
לא. 

<קריאה:>
לא, זו הייתה פואנטה חזקה. 

<היו"ר מכלוף מיקי זוהר:>
סיימת, תפרוש בשיא. 

<באסל גטאס (הרשימה המשותפת):>
רק דקה, אני מבהיר לכם דברים כאן, אני לא מדבר סתם. אתה יודע טוב שאני לא מדבר בוועדת הכספים סתם. אני אומר לכם שזה משחק בשביל לייצר כותרות. 

<היו"ר מכלוף מיקי זוהר:>
המסר ברור, מה המסר הבא? 

<באסל גטאס (הרשימה המשותפת):>
ובשביל שיראו שמירי רגב היא תומכת בספורט ורחל עזריה ולא יודע מי נגד הימורים, אז אני עם כולם, אני עם הספורט ונגד הימורים. 

<היו"ר מכלוף מיקי זוהר:>
תודה, אדוני, תודה רבה. 

<באסל גטאס (הרשימה המשותפת):>
לא, אבל שנייה. 

<היו"ר מכלוף מיקי זוהר:>
משפט אחרון. 

<באסל גטאס (הרשימה המשותפת):>
אדוני, מה שמונח על כף המאזניים כאן זה לא העניין, לא של המיסוי, כי אני לא ראיתי פה ניתוח מיסויי, הוא אומר 40 מיליון שקל, הוא אומר שזה יפגע בהכנסות של הטוטו ב-160 מיליון, אנחנו הלכנו לאיבוד. העניין הוא לא מיסויי והעניין הוא לא תקציב משרד התרבות והספורט, תביאו את התקציב שלכם לוועדת הכספים ושנדון בו ואנחנו נתמוך בשיפוי של 600 או מיליארד שקל - - -

<היו"ר מכלוף מיקי זוהר:>
ראש עיריית טייבה, אתה רוצה שהוא ידבר אחר כך או שאין זמן? 

<באסל גטאס (הרשימה המשותפת):>
אני סוגר במשפט הזה. תן לי לסגור את הדברים שלי. אני חושב שאנחנו צריכים להפסיק את הדיון בעניין הזה עד שבאמת יהיה גישה כוללנית לעניין הזה. 
<היו"ר מכלוף מיקי זוהר:>
תודה. ראש עיריית טייבה, בבקשה, בקצרה, אדוני. חבר הכנסת טיבי ויתר בשבילך. 
<אחמד טיבי (הרשימה המשותפת):>
אני ויתרתי. 

<היו"ר מכלוף מיקי זוהר:>
וזה שהוא ויתר בשבילך זה לא מובן מאליו, כי הוא לא מוותר אף פעם בשביל אף אחד. 

<שרת התרבות והספורט מירי רגב:>
אולי הוא רוצה שתוריד לו את הארנונה ולא יעזור לו. 

<היו"ר מכלוף מיקי זוהר:>
הוא גר אצלך ביישוב והוא רוצה שתדאג - - -

<שועאע מנסור מסארוה:>
בוקר טוב. שי, הייתי שמח שתשמע אותי גם כן. אתם באים אליי ב-6 לחודש ו - - -

<היו"ר מכלוף מיקי זוהר:>
בקצרה, אדוני הנכבד.

<שועאע מנסור מסארוה:>
קודם כל אני חושב שכולנו הגענו לכאן כי אכפת לנו, כולנו תמימי דעים כאן שכולנו נגד ההימורים אין מחלוקת על כך, אבל החיים לימדו אותנו וזה מופנה לשי, כשמציפים בעיה צריך לתת את הפתרון לה. אתם מציפים בעיה ואתם לא נותנים שום פתרון. כדי להוקיע בעיות חברתיות ואלימות בחברה אנחנו מתמודדים עם זה בשטח, עם המתקנים שגב' רגב נותנת והמתקנים האחרים - - -

<באסל גטאס (הרשימה המשותפת):>
היא לא נתנה. 

<שועאע מנסור מסארוה:>
לא משנה, שנותנים או שלא נותנים. כי ברגע שאנחנו מתחילים לדבר בשטח כולם נעלמים. אנחנו חייבים את התקציבים האלה, לא מעניין אותנו מאיפה יבואו, אבל אנחנו צריכים אותם. 

<שרת התרבות והספורט מירי רגב:>
זו גם פעם ראשונה שקורה כזה דבר - - - 

<שועאע מנסור מסארוה:>
נכון, אין ויכוח על זה.

<היו"ר מכלוף מיקי זוהר:>
לא להפריע עכשיו. אדוני, אני חייב שתסיים את דבריך כי אני חייב להקריא את החוק. אני מקריא את החוק - - - 

<שלומית ארליך:>
אז בעצם יש פה שני סעיפים רלוונטיים, אנחנו מקריאים את זה. בעמוד הראשון, בעמוד 502. 

<שועאע מנסור מסארוה:>
אני מסכם רק כזה דבר. 

<שלומית ארליך:>
הסעיף הראשון זה בעמוד 502, זה פסקה (5) - - -

<שועאע מנסור מסארוה:>
אני מסכם בזה הדבר, ברגע שהתחלנו לראות ניצוץ של עשייה לפחות בתחום הספורט, אל תעצרו את זה, תביאו את התקציבים מאיפה שצריך להביא אותם, אבל אל תפגעו בספורט - - -

<אחמד טיבי (הרשימה המשותפת):>
ותצמצמו פערים. 

<שועאע מנסור מסארוה:>
בדיוק, אל תפגעו בשכבות החלשות ותצמצמו את הפערים, שלפחות נראה אותם בשטח. 

<היו"ר מכלוף מיקי זוהר:>
תודה, אדוני. הקראה מהירה של החוק ואני מסיים.

<שלומית ארליך:>
בעמוד 502, פסקה (5)

(5)
בסעיף 124ב, במקום "30%" יבוא "35%".

זה בעצם התיקון של השיעורים שאליו התייחס איתי טמקין. הסעיף השני זה בעמוד 580, זה פסקה (7) שאומרת: 
(7)  אחרי סעיף 9 יבוא "העברת יתרת מזומנים למדינה. 9א

(1) בכל אחד מהמועדים האלה תעביר המועצה למדינה סכום של 250 מיליון שקלים חדשים מתוך כספי יתרות הכספים המזומנים שהצטברו עד לשנת 2016

(1) ביום ג' בטבת התשע"ז, 1 בינואר 2017;
(2) ביום י"ד בטבת התשע"ח, 1 בינואר 2018.
(2)  ככל שיתרות המזומנים יפחתו מ-300 ₪, בסעיף קטן זה הסכום המזערי, תעביר המדינה למועצה את ההפרש שבין יתרות המזומנים לסכום המזערי ולא יותר מהסכום שהעבירה המועצה למדינה בפועל לפי סעיף - - -
<שרת התרבות והספורט מירי רגב:>
זה מותנה בהעברת חוק שהם יכולים להעביר את הכסף ממנו. צריך להגיד את זה פה. 

<היו"ר מכלוף מיקי זוהר:>
אני אחרי זה אגיד את זה, מה שאני רוצה אני אגיד אחר כך. 

<שרת התרבות והספורט מירי רגב:>
חבר'ה, זה לא הולך ככה.

<היו"ר מכלוף מיקי זוהר:>
לא להפריע בהקראה.

<שלומית ארליך:>
(3) בסעיף זה יתרות המזומנים, סך הסכומים שהמועצה הקצתה לחלוקה כתמיכה בהקמה ושדרוג של מתקני ספורט, כאמור בסעיף 9ב(1)(1) ו-(6) אך טרם הועברו בפועל למקבלי התמיכה. 
משרד האוצר מבקש להוסיף פה את הסעיף שבעצם אומר ששר האוצר יהיה רשאי לאשר השתתפות מתקציב המדינה בתקציבה של המועצה. זה סעיף שייכנס בסעיף 7 אחרי סעיף קטן (ב). 

<שרת התרבות והספורט מירי רגב:>
וזה צריך להיות בתיאום עם משרד ה - - -

<היו"ר מכלוף מיקי זוהר:>
סיימת את ההקראה? אני אחר כך אתקן. חבר הכנסת אלי כהן, אחר כך אורן סמדג'ה.

<שרת התרבות והספורט מירי רגב:>
רגע, חבר'ה, לא, זה לא הסיכום שלנו עם האוצר. 

<קריאה:>
בעקבות הערה שהגיעה אתמול ממשרד התרבות והספורט על כך שהחוק לא מציין מתי אנחנו חייבים ל - - - אנחנו מבקשים להוסיף לחוק, רשום כרגע בחוק 'תעביר המדינה למועצה', אנחנו מבקשים להוסיף אחרי 'תעביר המדינה למועצה', 'לא יאוחר משלושה חודשים מעת ה - - -'. בסדר? 
<שלומית ארליך:>
וכל זה מבלי לגרוע מהאמור בסעיפים - - -

<היו"ר מכלוף מיקי זוהר:>
תודה, זהו, נגמר. אני חייב לסגור את הדיון. 

<שרת התרבות והספורט מירי רגב:>
אין כאן הצבעה בגלל שאנחנו - - -

<שלומית ארליך:>
רק מילה אחת, כל זה יהיה מבלי לגרוע מהאמור בסעיפים 7, 8ג ו-9 שמדברים על תקציב המועצה ועל התקבולים ש - - - 

<היו"ר מכלוף מיקי זוהר:>
תודה. אלי, מילה. 

<אלי כהן (כולנו):>
אני אתייחס בקצרה, גם לשרה רגב. שוחחתי הבוקר גם עם שר האוצר על רקע הדיונים, אני ארצה להתייחס. 

<שרת התרבות והספורט מירי רגב:>
אני לא מסכימה לזה. 

<היו"ר מכלוף מיקי זוהר:>
נטפל בזה אחר כך. 

<שרת התרבות והספורט מירי רגב:>
לא, לא מסכימה לזה. 

<היו"ר מכלוף מיקי זוהר:>
מירי, אנחנו נטפל בזה אחר כך. 

<שרת התרבות והספורט מירי רגב:>
אני לא מסכימה לזה, זה לא - - -

<אלי כהן (כולנו):>
השרה רגב, אפשר עוד לתקן, את ניהלת ועדות, את יודעת. קודם כל אני רוצה להתייחס לעצם העניין, גם טמקין, אחת, הסוגיה של הורדת המס מ-50,000 ל-5,000 שקלים היא לא נכונה, נקודה, יודעים את הדבר הזה. 

<היו"ר מכלוף מיקי זוהר:>
מירי, בבקשה, את שומעת את זה, מירי? יופי, אמירה חשובה. 

<אלי כהן (כולנו):>
הדבר הזה, אני אומר אותו, גם על - - - אני אומר, ההורדה מה-50,000 שקלים ל-5,000 שקלים היא לא נכונה, היא מיותרת, היא תפגע בתקציבים. הדבר הזה נאמר והבוקר שוחחתי גם עם שר האוצר, אבל אמר את זה קודם כל שי - - -

<שרת התרבות והספורט מירי רגב:>
הוא לא אמר את זה.

<אלי כהן (כולנו):>
אמר את זה קודם גם שי באב"ד. 

<שרת התרבות והספורט מירי רגב:>
מה זה אומר? 

<היו"ר מכלוף מיקי זוהר:>
אני חייב לסיים את הדיון, תודה, אלי. 

<אלי כהן (כולנו):>
לא, מיקי, עוד שני משפטים. זה אחת. שתיים, הדבר השני - - -

<שרת התרבות והספורט מירי רגב:>
אבל בין 5,000 ל-50 יש הרבה מדרגות. 

<אלי כהן (כולנו):>
לכן יהיה סיכום בנושא הזה, היו שיחות הבוקר גם עם איציק לארי וגם - - -

<שרת התרבות והספורט מירי רגב:>
אני לא יודעת איזה שיחות עם איציק, הם לא מורשים לדבר בשם משרד האוצר. 

<אלי כהן (כולנו):>
הדבר השני - - -

<היו"ר מכלוף מיקי זוהר:>
אני נועל את הישיבה. 

<אלי כהן (כולנו):>
הדבר השני - - -

<היו"ר מכלוף מיקי זוהר:>
הישיבה נעולה. 

<אלי כהן (כולנו):>
הדבר השני, חבר הכנסת זוהר - - -

<שרת התרבות והספורט מירי רגב:>
רגע, אלי.

<אלי כהן (כולנו):>
אני אתן עוד משפט, חברת הכנסת רגב, הנושא של ההימורים, של הפיס, מכונות המזל והסוסים, על זה עומדים, נקודה. תודה. 

<היו"ר מכלוף מיקי זוהר:>
תודה, אורן סמדג'ה. הישיבה נעולה לפרוטוקול, אבל אנחנו ממשיכים. 

הישיבה ננעלה בשעה 11:00.

